Навальнийга «Шарите»дан жавоб берилди. У касалхонада 32 кун утказди – КУН УЗ\nКиргизистон президенти истеъфога чикди\nГлавная / Жахон / Навальнийга «Шарите»дан жавоб берилди. У касалхонада 32 кун утказди\n23.09.2020\tЖахон Comments Off on Навальнийга «Шарите»дан жавоб берилди. У касалхонада 32 кун утказди 7 Показы\nБерлиндаги «Шарите» клиникаси россиялик мухолифатчи Алексей Навальнийга жавоб берилгани хакида хабар килди. У немис шифохонасида 32 кун утказди.\nКлиника сайтида эълон килинган пресс-релизда сиёсатчининг ахволи шифокорлар уни стационар даволанишни тухтатишга рухсат бериши учун етарли даражада яхшилангани кайд этилган.\nБундан ташкари, шифокорлар Навальнийда кейинчалик хам захарланиш окибатлари пайдо булиши мумкинлигини истисно этишмаган.\nАниклик киритилишича, Навальний «Шарите»да жами 32 кун утказган, шундан 24 кун мобайнида интенсив терапия палатасида булган.\nАлексей Навальний 20 август куни Томскдан Москвага парвоз килаётган самолёт бортида хушдан кетганди. Учувчилар шошилинч равишда самолётни Омскка кундиришган ва Навальний махаллий шифохонага ёткизилганди. Кариндошлари ва тарафдорлари Навальний захарлангани хакида айтишди, аммо омсклик шифокорлар сиёсатчида захарланиш белгилари аникланмаганини билдиришди.\nИкки кун утиб Навальнийни даволаниш учун Германияга олиб кетишди. «Шарите» клиникаси шифокорлари унда чиндан хам захарланиш белгилари мавжудлигини маълум килишди.\nКейинрок Германия хукумати Бундесвер лабораторияси россиялик сиёсатчининг тахлил намуналарида «Новичок» гурухига мансуб модда билан захарланиш излари топилганини тасдиклашди. Кейинрок Франция ва Швецияда утказилган текширувларда хам сиёсатчи захарланган деган хулосага келинди.\nРоссия томони хамон Навальнийдан Омскдаги шифохонада олинган биоматериалларда кандайдир захарли модда излари чикмагани ва бу ходиса юзасидан жиноий иш кузгатишга асос йуклигини таъкидлаб келмокда. Россия прокуратураси Германия томонига унинг тахлил намуналарини сураб икки марта мурожаат килган. Германиялик шифокорлар бу факат Навальнийнинг узининг розилиги билан амалга ошиши мумкинлигини билдиришган.\nНавальнийнинг тарафдорлари сиёсатчи Томскдаги аэропортга боришидан олдинрок «Новичок» билан захарланганини тахмин килишмокда. Коррупцияга карши фонд маълумотларига кура, Навальний мехмонхонада сув ичган бутилкада хам захар излари борлигини маълум килишган. Сиёсатчининг тарафдорлари бу идишни захарланиш хакидаги хабарлар чикиши биланок топишган ва Германияга юборишган.\nЕвропарламент Навальнийнинг захарланиши билан боглик холат буйича мустакил текширув утказишни талаб килмокда. 17 сентябрь куни парламентарийлар резолюция кабул килишган, унда Россия хукумати Кимёвий куролни такиклаш ташкилоти билан хамкорлик килиш ва «Новичок» дастури хакида тулик маълумот беришга чакирилган.\n22 сентябрь куни Le Monde газетаси уз манбаларига таянган холда Россия президенти Владимир Путин Франция президенти Эммануэль Макрон билан сухбатда Александр Навальнийнинг узи номаълум сабабларга кура «Новичок» гурухига мансуб захарни ичган булиши мумкинлигини тахмин килгани хакида ёзди.\nМакрон эса Навальнийнинг узи асаб тизимига таъсир курсатиб, инсонни узок вакт бехуш килувчи «Новичок» гурухига кирувчи захарни ичган булиши мумкинлиги хакидаги ушбу тахминни инкор килган.\nУшбу телефон мулокоти 14 сентябрь куни Франция томони ташаббуси билан утказилганди. Le Monde нашрининг ёзишича, сухбат чогида Россия президенти Навальнийни «интернетдаги китмирлардан бири» деб атаган ва мухолифат вакили тузган Коррупцияга карши жамгарманинг депутат хамда амалдорларни шантаж килгани хакида гапирган.\nШунингдек, Путин «Новичок» аввал кайд этилганидан кура анча мураккаб тузилишга эгалиги хусусида хам маълумот берган. У Навальний билан содир булган вокеа Латвияда яшайдиган «Новичок»ни ишлаб чиккан олимлардан бири билан богликлиги юзасидан текшириш утказиш кераклигини айтган. Макрон эса унинг бу гапларига хам кушилмаган. У Путинга франциялик мутахассислар хам Навальнийга «Новичок» гурухига кирувчи захарли модда билан суикасд уюштирилганини тасдиклаганини айтган.\n14 ёшли киз онаси ижтимоий тармокка киришга рухсат бермагани туфайли узини улдирди\nБойсунда бозор можароси: тадбиркорлар мажбурий кучиришга карши булишмокда\nБоксчи Тете тарихдаги энг тез жангни утказди


Болани тарбия қилиш турлари\nБолага тарбия бериш принсип ва усулларига қараб оналарни бир нечта турга бўлиш мумкин.\nУйим-жойим дейдиган она\nБундай оналар одатда ишламасдан бутун куч ва меҳрини боласига беради. Ҳаётини ҳам боласига бағишлайди. Бола учун албатта бунинг ижобий томонлари кўп: уйда доим иссиқ мазали таомлар, тоза ва сарамжон кийимлар муҳайё, уй иши қилишда она доим ёрдамини аямайди. Лекин бундай оналарнинг тарбиясида камчиликлар ҳам мавжуд: бола вояга етганда онасини етарлича ҳурмат қила олмайди. Онасининг фикри ва дунёқарашини бола ҳурмат қилмайди. Бола учун бундай она фақат уй ишларига қодир бўлиб қолади.\nЎта ғамхўр она\nБундай оналар боласига ҳаддан ташқари кўп меҳр ва ғамхўрлик кўрсатади. Бола кичиклигида меҳр-муҳаббатга тўйиб ўсиши яхши-ю, лекин ўз вақтида бундай оналар боласини ўз қарамоғидан қўйиб юборишни истамайдилар. Бола катта бўлса ҳам, унинг ҳар ишига аралашиб, унга доим ўз нуқтаи-назарини сингдириб, унинг мустақиллигини чеклаб қўядилар. Бунинг натижасида эса бола ўта пассив ва масъулиятсиз бўлиб ўсади. Чунки унинг ўрнига қайғурувчи она доим ёнида бўлади.\nБундай оналарни диктатор десак ҳам бўлади. Бундай оналар учун боланинг фикри, қараши ва хоҳиши ҳеч нарса. Бола фақат она айтганини қилиши шарт. Бундай онадан бола жуда бўш ва қобилиятсиз ўсади.\nБола нима қилишидан қатъий назар бу турдаги оналар боласини доим танқид қилади. Бола ҳеч қайси иши учун мақташга сазовор бўлмайди. Бундай оналар доим боласидан ранжиб юргандек бўладилар. Одатда шу тарбия олган бола критикадан қўрқавериб, ҳамма нарсани аъло даражасида бажаришга ҳаракат қилиб жудаям катта ютуқларга эришиши мумкин, лекин бундай болаларнинг феъли жуда оғир бўлади. Улар жаҳлдор ва бераҳм бўлиб катта бўладилар.\nБундай она фарзанди учун фақатгина физиологик она ҳисобланади. Аслида бола тарбияси билан бувилар, қўшнилар, боғча ва бошқалар шуғулланади. Онада боланинг тарбияси ва муаммолари билан шуғулланишга ҳеч қачон вақти ва хоҳиши бўлмайди. Бундай оналар фарзанди жуда мустақил бўлиб, онасини назарига тушиш учун ҳаётда кўп ютуқларга эришадилар. Лекин бундай болалар она меҳрига тўймаганлиги сабабли ўз шахсий ҳаётини қуришда қийналадилар.\nБундай оналар чақалоққа ҳам шахс сифатида қараб, унинг хоҳиш ва истакларини инобатга олган ҳолда иш тутадилар. Ундан ташқари ўз фарзанди ютуқларига, қилган арзимаган ишларига ҳам хурсанд бўла оладилар ва фарзадини ҳурмат қилишни биладилар. Бундай тарбия олган бола ҳаётда ҳар томонлама жудаям бахтиёр бўла олади.


Сут етиштириш чорвачилигининг айрим жиҳатлари хақида | АгроОлам.Uz\nДомой Чорвачилик Сут етиштириш чорвачилигининг айрим жиҳатлари хақида\nСут етиштириш чорвачилигининг айрим жиҳатлари хақида\nСир эмас, Ўзбекистонда чорвачилик талай вақт давомида аянчли ҳолатда ташлаб қўйилган эди. Аммо сут ва гўшт маҳсулотларига тобора ортиб бораётган талаб ва ички бозордаги бир мунча барқарор ва жозибадор нарҳлар тадбиркорлик вакиллари орасида бу соҳага нисбатан катта қизиқиш уйғотди ва прировардида қишлоқ хўжалигининг бу машаққатли ва серхаражат соҳасига сармоялар қуйилмаси оқиб кела бошлади.\nКейинги йилларда мамлакатмизнинг турли минтақаларида хориждагилардан қолишмайдиган замонавий чорвачилик фермалари ташкил этила бошланди. Бу ерда қора молларнинг туёқ сонини кўпайтириш асоси бўлиб хориждан сотиб олинган зотдор сигирлар хизмат қилади. Бунда поданинг зотдорлик таркибини такомиллаштиришга, уларни боқиш ва парвариш қилиш шароитларини яхшилашга катта аҳамият ажратилмоқда.\nЭндиликда сут етиштириш чорвачилиги бўйича етакчи ҳисобланган Исроил мутахассисларининг тажрибаси биз учун ҳар қачонгидан ҳам кўпроқ асқотиши мумкин. Қолаверса, исроилликларнинг тажрибаси яна шуниси билан ҳам аҳамиятлики, мамлакатларимизнинг иқлим шароитлари айнан ўхшаш, шу сабабли ундан об-ҳаво шароитларига оид ҳеч қандай тузатиш киритмасдан тўлиғича фойдаланавериш мумкин.\nҲозирги кунда аввал мавжуд бўлган кам шамоллатиладиган, харобага айланаёзган эски турдаги ферма-молхоналар ўрнига тобора кўпроқ Исроил лойиҳаси асосида замонавий бостирмалар бунёд этилаяпти ва моллар йилнинг катта қисмини худди ана шу бостирмалар остида ўтказишмоқда. Бундай бостирмаларнинг майдони хатто бир гектарни ташкил этиши мумкин, чорва моллари бундай бостирмалар остида торлик-тангликни сезмай, кенг майдонда юргандек бемалол айланиб юриши мумкин. Бостирмалар ости ҳамиша қуруқ ва ёруғ, қурилманинг баландлиги ҳам салобатли бўлгани учун, унинг ичида ҳамиша шамол айланиб туради ва ёқимсиз ҳид сезилмайди.\nСалмоқли озуқа базаси яратилган ва рационни янада яхшилаш ишлари олиб борилмоқда. Бугунги кунда бу ерга ҳам механизация кириб келди, қатъий мутаносибликда тайёрланган емни емтарқатгич ускунаси ёрдамида тарқатилади. Хўжаликлар, бутун иш жараёни автоматлаштирилган, компьютерлар ёрдамида назорат қилинадиган замонавий соғиш заллари билан муносиб равишда фахрлансалар арзийди.\nФермерларимиз учун ҳозирги кунда бутун дунёда кенг қўлланилаётган “қадамўлчагич” ,“кавшўлчагич” ва шу каби электрон мосламалар мутлақо янгилик бўлиши мумкин. Улар моллар ҳаёт кечиришининг бир қарашда иккинчи даражали жабҳаларига боғлиқ равишда ниҳоятда муҳим ахборотни олиш имконини беради.\n“Қадамўлчагич” ҳар бир сигирнинг оёқларига кийдирилган халқача бўлиб, у бир вақтнинг ўзида қадам ҳисоблагич ва хусусий идентификацияловчи вазифасини ўтайди. Бу асбобдан репродукцион жараёнга оид аниқ ахборотни олиш учун фойдаланилади, бу эса сигирларнинг қисир қолиши ҳолатини деярли йўққа чиқаради.\nМутахассислар фикримизга қўшилишади, “ов” вақтида молхонада ғунажинларнинг ҳар бир ҳатти-ҳаракатини соатлаб ўзингиз кузатганингиздан кўра, бу жуда ҳам қулай усул. Фурсат бой бериб қўйилса, борми, қочиш муддатини аниқлаш учун яна 24 кун кутишга тўғри келади. Бу эса қимматбаҳо сутни йўқотиш ва келгуси наслнинг миқдорининг пасайиши деган гапдир.\nҚадам ҳисоблагич мосламаси, уруғланиш кунини юз фоиз аниқлик билан маълум қилади. Гап шундаки: “кўзи сузилган” (овуляция арафасидаги давр шундай аталади) сигир безовталанган, ҳаяжонланган ҳолатда бўлади ва одатдаги ҳолатдан кўра таҳминан икки марта кўпроқ қадам ташлайди, ҳаракат қилади. Сигир соғинга келиб турганда унинг оёғига кийдирилган халқадан бугунги кунга оид барча маълумотлар автоматик тарзда ечиб олинади, ва улар шу заҳотиёқ фермернинг компьютерида намаён бўлади. Фермер эса сигирнинг қадамлари сонига қараб, унинг қочириш даври келган ёки келмаганлигини аниқ билиб олади. Бундан ташқари, компьютер уруғлантириш муддатлари тўғрисидаги тавсияларни, шунингдек муайян бир сигир учун унинг зотини, наслини ҳисобга олган ҳолда тавсия этиладиган ва генетик жиҳатдан оптимал мос келадиган уруғлар бўйича ўз таклифларини беради.\nСигирларнинг сокин ва хотиржам ҳолати унинг сути кўпайишига бевосита таъсир кўрсатиши мумкинлиги ҳеч хаёлингизга келганми? Албатта, йўқ. Буни қарангки, бу ҳаётда исботланган ҳолат экан.\nШу сабабли, исроиллик чорвадор-мутахассислар фермаларда иккита мислсиз, юқори технологик ихтрони– “кавшўлчагич” ва сигирнинг соғилиш тезлигини кўрсатувчи аппаратни қўллашни тавсия этмоқдалар.\n“Кавшўлчагич” — молнинг жағига ўрнатилган кичик мослама сигирнинг кун давомида кавш қайтариш миқдорини санаб туради. Унинг нима кераги бор дейсизми? Гап шундаки, сигирлар сокин ва хотиржам ҳолатда бетиним кавш қайтариб турадилар, бу физиологик эҳтиёж ҳисобланади, бироқ атрофда салбий таъсир этувчи омил пайдо бўлса, яқин атрофда ит ҳурадиган бўлса ёки трактор таррилаб ишлаб турса, сигир шу заҳотиёқ кавш қайтаришдан тўхтайди. Бу эса сигир ўзини нохуш ҳис қилаётганини, стрессга дучор бўлганлигини кўрсатади. Бу ўз навбатида сутнинг камайишига олиб келади.\nСигирнинг соғиб олиниш тезлигини кўрсатувчи асбоб ҳам молнинг “кўнглини” билишга қаратилган, зеро сигир агар асабийлашиб турган бўлса, секинроқ соғилади ва ҳамма сутини тўлиқ соғинга бермайди.\nИшонаверинг, агар мазкур қўшимча мослама ихтиёрингизда мавжуд бўлса, молларни асабийлаштирувчи манбаларни бартараф этиш орқали сут соғинини анчагина кўпайтириш мумкин.\nАммо ташқи таъсирлантирувчиларни осонгина бартараф этиш мумкин бўлгани ҳолда, об-ҳаво шароитлари каби таъсир кўрсатувчи муҳим омилларни яхшилаш оддий иш эмас. Ўз минтақамиздаги шароитдан ёз мавсумида ҳаммага нечоғлик қийин бўлишини, толиқтирувчи жазирама нима эканлигини биламиз. Биқиқ маконга қамалган вазмин сигирлар жазирама иссиқдан худди бошқалардек озор чекади. Бу эса моллар иштаҳасининг пасайишига, пировардида сут миқдорининг камайишига олиб келади.\nБироқ, бу вазиятни молларга қулай шарт-шароит яратиб бериш орқали осонгина тузатиш мумкин. Бунга фермаларда ўзига хос микроиқлим яратиб берувчи сув сачратқи ва туманлантирувчи воситалар ёрдамида сув билан совутиш орқали эришиш мумкин.\nҲамонки бугун биз исроиллик чорвадорлар тажрибаси тўғрисида сўз юритар эканмиз, Вулкани номли чорвачилик институти (Исроил) томонидан яратилган кўплаб мини спринклерлар, туманлантирувчи мосламалар борасида тўхталиб ўтиш жоиз. Қолаверса, фирмамиз бу соҳага бевосита алоқадор бўлиб, Ўзбекистон бозорида суғоришнинг илғор усулларини жорий этиш билан шуғулланмоқда.\nБунда на бирон ниҳоятда қимматбаҳо, на бирон беқиёс мураккаб нарса йўқ, ҳамма буюк нарсалар содда бўлади, деганларидек. Бу қурилма насосдан, сувни тозаловчи фильтрдан, электромагнит клапанидан, контроллердан, қувурлар тизимидан ва махсус майда дисперсловчи спринклерлардан ташкил топган. Сув магистрали материалларни ва монтаж ишларини сарф-харажатини камайтириш учун ҳар хил диаметрдаги қувурлардан йиғилади. Тизимнинг иш тартиби (сувни сачратиб бериш муддати ва танаффуснинг давомийлиги) Geva-75w контроллери ёрдамида бошқарилади.\nБундай тизимни чорвачилик мажмуасида муайян баландликка ўрнатиб, ҳавонинг қулай ҳарорати ва намлигини бутун ёз мавсуми давомида яратиш мумкин. Вужудга келаётган туман моллар устидаги ҳаво қатламини совутиб, тўлиғича буғланиб кетади ва молларнинг оёқ ости мутлақо қуруқ ҳолатида сақланиб қолаверади. Шу сабабли ушбу қурилмалар очиқ ва ёпиқ молхоналар учун бир хилда мос келади.\nБундай лойиҳаларнинг ўзини оқлаш муддати ҳисоб-китобларга кўра, бир-икки мавсумни ташкил этади.\nБугунги кунда турли суғориш ва сув сепиш тизимларини ўрнатиш бўйича анчагина тажрибага эга компаниямиз, фермаларда ва чорвачилик хўжаликларида батамом қулай микроиқлим яратиш бўйича зарур ускуналарни ўрнатишда малакали ёрдам кўрсатиши мумкин. Мазкур лойиҳалар амалга оширилганда приовард натижага таъсир кўрсатиши мумкин бўлган турли хил омилларга алоҳида эътибор ажратилади. Биз муаммоларни ҳал этишга европача прагматизм билан ёндашамиз, шу билан бирга маҳаллий шароитларни алоҳида эътиборга оламиз, бу эса энг қийин вазиятларда ҳам ижобий натижага эришувимизда катта ёрдам беради.


ИИВ раҳбарлари сайёр қабул ўтказди. Мурожаатчиларнинг катта қисми – тизимдаги собиқ ходимлар\n22:38 / 30.11.2020\nТошкентда бир неча кундан буён ҳуқуқ-тартибот идоралари раҳбарларининг сайёр қабуллари бўлиб ўтмоқда. 30 ноябрь куни республика даражасидаги раҳбарлар мурожаатчилар шикоятларини тинглади.\nИчки ишлар вазири ўринбосари Рустам Хотамовнинг Kun.uz мухбири билан суҳбатда айтишича, мурожаатларнинг катта қисми – ички ишлар идораларига ишга тиклаш ва фуқароликка қабул қилиш масалаларида бўлган.\n«Ташриф буюрганлар сони кўп. Бунинг ҳаммасини объектив ва субъектив сабаблари бор. Ички ишлар органига мурожаатларнинг аксарият қисми – ички ишлар органига тиклаш ва фуқароликка қабул қилиш масалаларида.\nИчки ишлар органларига тиклаш масаласига келсак. Тизимдаги ходимлар турли сабабларга кўра ишдан бўшатилиши мумкин. Айримлари ноҳақ бўшатилганликлари бўйича суд ҳукми чиқиб, улар оқланган. Шундай ҳолларда биз вазирлик буйруғи билан уларнинг ҳақ-ҳуқуқларини албатта тиклаб, уларни хизматга қайта қабул қиляпмиз. Лекин шундай ҳолатлар ҳам борки, ички ишлар идораларидаги хизмати мобайнида турли камчиликларга йўл қўйган: хизмат интизомини бузган, турли жиноятлар содир этган.\nУлар билан, яъни бўшаб кетган ходимлар билан тушунтириш ишлари олиб боряпмиз. Чунки хизмат интизомини қўпол равишда бузган, спиртли ичимликлар ичган хизмат пайтида... Ёки бўлмаса, фуқароларга қўпол муомалада бўлиб, ноўрин хатти-ҳаракатлар содир этган ходимларга тушунтириш беряпмиз», – деди вазир ўринбосари.\nҚабул кунининг ўзида 5 нафар шахсга Ўзбекистон фуқаролиги берилди.\n«Оиламга туҳмат қилиб, мени ишдан ҳайдашди» — Чилонзор ИИБнинг собиқ терговчиси адолат тикланишидан умидвор


ёрдамчи моддалар: сут қанди (лактоза), картошка крахмали, кальций стеарати, аэросил (кремний диоксиди).\nТаърифи: оқ-сарғиш тусли оқ рангли таблеткалар.\nМуколитик ва балғам кўчирувчи воситадир.\nСекретомотор, секретолитик ва балғам кўчирувчи хусусиятга эга.\nАмброксол бронхларни шиллиқ қавати хилпилловчи эпителийси киприкчаларининг харакат фаоллигини оширади (мукокинетик ёки секретомотор таъсири).\nБронх эпителийсини киприкчали (цилиар) ҳужайраларининг спиралсимон перистальтик қисқариши бронхлардан шиллиқни чиқарилишига олиб келади (мукоцилиар транспорт ёки мукоцилиар клиренс). Амброксол мукоцилиар транспортни сезиларли яхшилайди. Амброксол бронхларнинг шиллиқ қаватлари безларининг сероз ҳужайраларини рағбатлантиради, балғамнинг шиллиқ компонентини таркибини оширади ва балғамнинг шиллиқ ва сероз компонентлари бузилган нисбатини меъёрлаштиради. Гидролиз қилувчи ферментларни фаоллаштириб ва Кларк ҳужайраларидан лизосомаларни ажралиб чиқишини кучайтириб, балғамнинг қовушқоқлигини ва унинг адгезив хусусиятини пасайтиради (муколитик ёки секретолитик таъсири).\nАмброксол альвеолалар ва бронхларда сирт таранглиги – фаол моддаси (сурфактантни) синтези ва секрециясини оширади.\nБу механизмлар натижасида балғамнинг қовушқоқлиги пасаяди ва унинг кўчиши сезиларли яхшиланади.\nИчга қабул қилгандан сўнг таъсири 30 минутдан кейин бошланади ва 6-12 соат сақланиб туради.\nСўрилиши – юқори (юборишнинг ҳар қандай йўлида), максимал концентрациясига эришиш вақти – 2 соат, плазма оқсиллари билан боғланиши – 80% ни ташкил қилади. Гематоэнцефалик тўсиқдан, йўлдош тўсиғидан ўтади, кўкрак сути билан чиқарилади.\nЖигарда метаболизмга учраб, дибромантранил кислотасини ва глюкурон конъюгатларини ҳосил қилади. Ярим чиқарилиш даври – 7-12 соатни ташкил қилади. Буйрак орқали чиқарилади: 90% сувда эрувчан метаболитлар кўринишида, 5% ўзгармаган ҳолда чиқарилади.\nЯрим чиқарилиш даври оғир сурункали буйрак етишмовчилигида ошади, жигар фаолияти бузилишларида ўзгармайди.\nҚовушқоқ балғамни ажралиши билан кечувчи, нафас йўлларининг ўткир ва сурункали касалликлари:\n– ўткир ва сурункали бронхит;\n– ўпканинг сурункали обструктив касаллиги;\n– балғам кўчишини қийинлашиши билан кечувчи бронхиал астма;\nПрепарат ичга, овқатдан кейин катта миқдордаги суюқлик билан қабул қилинади.\nКатталар ва 12 ёшдан ошган болалар – 1 таблетка (30 мг) дан суткада 3 марта буюрилади.\nЗарурат бўлганида терапевтик самарани кучайтириш учун 2 таблетка (60 мг) дан суткада 2 марта буюриш мумкин.\nКасалликни оғир кечишида доза даволаш курси давомида камайтирилмайди.\n12 ёшдан кичик болаларга сироп шаклида буюрилади.\nПрепаратни шифокор маслаҳатисиз 5 кундан ортиқ қабул қилиш тавсия этилмайди.\nАллергик реакциялар: тери тошмаси, эшакеми, ангионевротик шиш, алоҳида ҳолларда – аллергик контакт дерматит, анафилактик шок.\nКам ҳолларда – умумий ҳолсизлик, бош оғриғи, диарея, дизурия, экзантема, ринорея, қабзият.\nЮқори дозаларда узоқ вақт қўлланганда – гастралгия, кўнгил айниши, қусиш кузатилади.\nЎта юқори сезувчанлик, ҳомиладорлик (I уч ойлик), 12 ёшгача бўлган болалар (12 ёшдан кичик болаларга сироп шаклида буюрилади) қўллаш мумкин эмас.\nЛактозани ўзлаштираолмасликда (глюкоза/галактозани сўрилишини бузилиши синдромида ёки сахароза/изомальтоза етишмовчилигида) препарат таркибига лактоза киришини эътиборга олиш керак.\nЖигар етишмовчилиги, буйрак етишмовчилиги, меъда ва ўн икки бармоқ ичак яра касаллиги, ҳомиладорлик (II-III уч ойлик), эмизиш даврида эҳтиёткорлик билан қўллаш керак.\nЙўталга қарши препаратлар билан бирга қўлланганида, йўтални камайиши оқибатида балғамни ажралиб чиқишини қийинлаштиради. Амоксициллин, цефуроксим, эритромицин ва доксициклиннинг бронхиал секретига ўтишини оширади.\nБалғам ажралишини қийинлаштирувчи йўталга қарши дори воситалари билан мажмуада қўллаш мумкин эмас.\nСимптомлари: кўнгил айниши, қусиш, диарея, диспепсия.\nДаволаш: қусишни чақириш, препаратни қабул қилгандан сўнг илк 1-2 соатларда меъдани ювиш; ёғ сақловчи маҳсулотларни қабул қилиш.\n30 мг дан таблеткалар 10 донадан контур уясиз ўрамда, контур уяли ўрамда.


Шаҳзода Матчонова Зулайҳо Бойхоновани тинглашини айтиб, дугоналари Шаҳзода ва Нилуфар Усмоновани тилга олмади » Ўзбекистон янгиликлари – Zamin.uz\n15-07-2016 | 09:24\nZAMIN.UZ / Маданият / 15 Июл 2016 года1 145\nШаҳзода Матчонова Зулайҳо Бойхоновани тинглашини айтиб, дугоналари Шаҳзода ва Нилуфар Усмоновани тилга олмади\nАктриса Шаҳзода Матчонова мусиқа борасидаги қарашларини мухлислари билан бўлишди. У қайси хонандаларнинг қўшиқлари севиб тинглашини айтди. Бу ҳақда “Qalampir.uz” хабар берди. “Яхши мусиқанинг шайдосиман. Қаерга бормай MP3 player ҳамроҳим бўлади. Мусиқа жанрини эса кайфиятимга қараб танлайман. Шунинг учун ҳам player’имда Юлдуз Усмонова, Зулайҳо Бойхонованинг қўшиқларидан тортиб, Россия эстрадасининг поп йўналишда куйлаган тароналари ҳам бор. Масалан Мот, Полина Гагарина ва бошқалар. Шунингдек, япон тилида ижро этилган қўшиқлар ва мумтоз мусиқани ҳам севиб тинглайман. Ва албатта шуларнинг ичида инглиз тилидаги мусиқалар жуда ҳам кўп. Сиз қандай мусиқани тинглайсиз?”, деб ёзади Матчонова. Хонанданинг ёзиб қолдирган саволига кўплаб мухлислари жавоб йўлламоқда. Унда ҳар бир фойдаланувчи ўзи ёқтирган қўшиқ номини ва уни ижро этган қўшиқчининг исмини ёзиб қолдиряпти. Дарвоқе, Шаҳзода Матчонова хонандалар Шаҳзода, Нилуфар Усмонова ва Динейра билан қалин дугона бўлса ҳам уларнинг қўшиқлари ҳақида лом-мим демаган.\nЎқишни тавсия қиламиз Шаҳзода Муҳаммедова йигитларга ҳасад қилишини айтди\n15:02 / 10-06-2016\nШаҳзода Матчанова: “Ҳар бир аёлнинг эридан алоҳида ҳаёти бўлиши керак”\n10:23 / 25-05-2016


TIB.UZ / Пайшанба оқшоми – не сирли кеча? - TIB.UZ\nПайшанба оқшоми – не сирли кеча?\nTIB.UZ Жинсий ҳаёт сабоқлари Пайшанба оқшоми – не сирли кеча?\nНима учун бизларда айнан пайшанба оқшомидаги эр-хотинлик муносабатларига айрича қараш мавжуд? М.\nМаълумингизким, интим туйғулар сарчашмаси бўлган жинсий хилқат — муҳаббат чўққиси ва мурод-мақсадга етишиш бўлиб, қалб, ақл-идрок ҳамда вужуднинг жамланиб лаззат топишидан иборатдир. Шунинг учун, жинсий яқинлик икки мақсадни назарда тутиб амалга оширилади. Биринчиси, инзол яъни, лаззатланиш ниятида, иккинчиси эса зурриёт қолдириш мақсадида амалга оширилади.\nЖинсий алоқанинг ҳафтада икки-уч маҳал бўлиши мумкинлиги зурриёт қолдириш мақсадида бўлсагина тиббий нуқтаи назардан ҳам жуда тўғри ҳисобланади. Чунки, тиббиётда ҳар уч-тўрт кунда бир маротаба жинсий муносабатда бўлиш шаҳватни мукаммал қилиб, соғлом зурриёт бунёд бўлишига олиб келувчи омил ҳисобланади. Айнан жума кечаси (пайшанбадан жумага ўтилувчи кеча)да бўладиган жинсий муносабатнинг хосиятлилиги қуйидаги сабабларга боғлиқ:\nБиринчидан, ушбу муқаддас кечада аксари инсонларнинг ибодат билан машғул бўлишлари, ҳаромдан ҳазар қилишлари натижасида руҳ ва вужуд ором топиб ичкиликлардан йироқ бўлганлик боис жимо мукаммаллашади.\nИккинчидан, пайшанбада оқсилга бой «ош» каби қувватли таомлар тайёрлаш одати мавжудлиги-ю жума мусулмон элларда дам олиш куни ҳисобланганлиги ҳам жинсий муносабатнинг мукаммалроқ бўлишига олиб келган.\nСир эмас, айрим ёшлар Оврўпоча қусурлар таъсирида шанба, якшанба дам олиш кунларида ишрат, ичкиликка муккадан кетаётганликлари боис, шу кечаларда бунёд бўлаётган фарзандларнинг ногирон, чала туғилиши урчиши кузатилмоқда.\nПурмаъно ҳикматларнинг бирида «Ҳар пайшанба жинсий эҳтиёжини рафиқаси билан қондирган эркакка зино асло таҳдид солмайди» дея бежиз таъкидланмаган.\nДонолар жимо ҳақида\nҚўшхотинлик заруратми ёхуд …?\nЭҳтилом не синоат?


AстраЗенеcа тромбоз келтириб чиқариши ростми? Маълум қилинишича ушбу вакцинани қабул қилганларда... - Darakchi\nAстраЗенеcа тромбоз келтириб чиқариши ростми? Маълум қилинишича ушбу вакцинани қабул қилганларда...\nДУНЁ 06.04.2021, 21:28\nЕвропа дори агентлиги (ЕМA) ҳақиқатан ҳам AстраЗенеcа тромбоз келтириб чиқариши мумкинлигини тан олди. Бу ҳақда Соғлиқни сақлаш ва эмлаш стратегияси департаменти бошлиғи Марко Кавалери айтиб ўтди. Бу ҳақда Риа Новоси маълум қилди.\n"AстраЗенеcа вакцинаси ва тромбоцитлар билан боғлиқ қон қуйилиши ҳоллари ўртасида алоқа йўқ дейиш тобора қийинлашмоқда."\nБироқ, бу реакциянинг сабаблари номаълум бўлиб қолмоқда, деди Кавалери. Унинг айтишича, бу борадаги изланишлар ҳали тугамаган.\nИталия соғлиқни сақлаш вазирининг ўринбосари Пиерпаоло Силери Кавалерининг баёнотига изоҳ берди. У ЕМA баъзи ёш гуруҳларида AстраЗенеcа вакцинасини қўллашга қарши тавсиялар бериши мумкинлигини тан олди. Шу билан бирга, вазир миллионлаб эмлашлар фонида тромбоз ҳолатлари жуда камлигини таъкидлади. "Хавф / фойда нисбатида ижобий тараф устун бўлиб қолишига шубҳа йўқ", деди Силери.\nМаълумот учун, вакцина коронавируснинг олдини олиш учун инглиз-швед компанияси AстраЗенеcа томонидан Оксфорд университети билан ҳамкорликда ишлаб чиқилган. У маймун аденовирус векторлари асосида яратилган. Январ ойи охирида Европа Комиссияси уни Европа Иттифоқи ҳудудида фойдаланишга рухсат берган эди.\nAммо март ойида баъзи беморларда кузатилган хавфли асоратлар ҳақида хабарлар пайдо бўла бошлади. Бу борада Aвстрия биринчи бўлиб сигнал берди - эмланганлардан бирида тромбоз касаллиги аниқланди ва эмлашдан ўн кун ўтгач вафот этди, иккинчиси ўпка эмболия касалхонасига ётқизилди. Aвстриядан кейин бошқа мамлакатлар тромбоемболик асоратлар ҳақида хабар беришни бошлади.\nНатижада, Европа Иттифоқининг айрим давлатлари вакцинадан фойдаланишни тўхтатишга қарор қилишди. Шу билан бирга, ЕМA ўз мутахассислари томонидан эмлаш ва тромбоз ҳолатлари ўртасидаги алоқани аниқламаганлиги, вакцинанинг самарали ва хавфсиз эканлиги ва ундан фойдаланиш фойдаси мумкин бўлган хавфлардан сезиларли даражада ошганлиги таъкидланди.


14:10 / 23.02.2020 | Nizomjon | 708\nАссалому алайкум! Мен ибодат ҳақида нафсни ушлаш ҳақида сўрамоқчидим. Мен қачонки нафсими ушлаб ибодатта бардавом бўлганим сайин гунохлардан ўзимни устун қўйиб охиратим хақида хотиржам бўлиб қоляпман. Билишимча гунохлардан ўзини устун қўйиш бу кибр экан. Ва натижада мен шу кибр сабабли енгилиб оғир гунох қилиб қўйяпман. Ҳеч юксалишкка қараб кетолмаяпман. Гунохкор вақтимда эса менда гунохларда афсуслик пушаймон бўлади мен ҳеч ҳотиржам бўлмайман. Яна шуни ўйлайманки мени атрофимдагиларни кўпи ибодатдан йироқ бўлиб, балки бу ҳам мени кибрга бошлаётканди. Ахир саҳобалар қанчалик кўп амал қилишса шунча куп Аллоҳдан қўрқишканку. Энди саволим фақат ихлос билан қанча кўп ибодат қилсам ҳам охираттан хотиржам бўлмаслик йўлини ўргатсангиз. Яна тасаввуф ҳақида китоблар номини айтсангиз.\n– Ва алайкум ассалом! Бу ҳолатда машойихлар ибодат қилаётганингни яширишга ҳам ҳаракат қилма, бировларга кўрсатишга ҳам интилма. Қандай бўлса шундай ибодатда бардавом бўл дейишади. Инсон ҳам бир автомобилга ўхшайди. Унинг бошқарув рули фикрдир. Рулни хайдовчи бошқарса инсон ўз фикрларини Аллоҳга ҳавола қилиш керак. Шунда барча нарсага қулликдан озод бўлади. гуноҳларнинг асл ўзаги ҳам инсон ўз рулини Аллоҳдан бошқанинг қўлига тутқазиб қўйиш билан бўлади. маслалан ким бировдан таъма қилса ёки қўрқса ўша таъма қилган ва қўрққан кишисининг қўлига рулини топширган бўлади. Худди шунингдек бемор инсон ҳам рулини касалликка топширса, дардни айтганини қилиб унга ялиниб юраверади. Агар рулини Аллоҳга топшириб бировдан таъма қилганини Аллоҳдан таъма қилса, қўрққан нарсасини Аллоҳдан даф қилишини сўраса, касаллигига шифо бериши Аллоҳдан сўраса, Аллоҳ буларнинг барчасига кифоя қилади. "Руҳий тарбия" китобини олиб ўқинг. Валлоҳу аълам!


323. Қиёмат кунидаги ҳисоб-китоб кўринишларидан – Ислом Нури\n«Улар териларига «Нима учун бизга қарши гувоҳлик бердинглар?»— дейишганида, (терилари): «Бизларни барча нарсани сўзлатган зот Аллоҳ сўзлатди, дедилар. Сизларни дастлаб У яратган ва сизлар яна Унинг Ўзигагина қайтарилурсизлар»» (Фуссилат: 21).\nعَنْ أَنَسِ بْنِ مَالِكٍ رَضِيَ اللَّهُ عَنْهُ قَالَ كُنَّا عِنْدَ رَسُولِ اللَّهِ صَلَّى اللَّهُ عَلَيْهِ وَسَلَّمَ فَضَحِكَ فَقَالَ: «هَلْ تَدْرُونَ مِمَّ أَضْحَكُ؟» قَالَ قُلْنَا اللَّهُ وَرَسُولُهُ أَعْلَمُ قَالَ: «مِنْ مُخَاطَبَةِ الْعَبْدِ رَبَّهُ، يَقُولُ يَا رَبِّ أَلَمْ تُجِرْنِي مِنْ الظُّلْمِ قَالَ يَقُولُ بَلَى قَالَ فَيَقُولُ فَإِنِّي لا أُجِيزُ عَلَى نَفْسِي إِلاَّ شَاهِدًا مِنِّي قَالَ فَيَقُولُ كَفَى بِنَفْسِكَ الْيَوْمَ عَلَيْكَ شَهِيدًا وَبِالْكِرَامِ الْكَاتِبِينَ شُهُودًا قَالَ فَيُخْتَمُ عَلَى فِيهِ فَيُقَالُ لأَرْكَانِهِ انْطِقِي قَالَ فَتَنْطِقُ بِأَعْمَالِهِ قَالَ ثُمَّ يُخَلَّى بَيْنَهُ وَبَيْنَ الْكَلامِ قَالَ فَيَقُولُ بُعْدًا لَكُنَّ وَسُحْقًا فَعَنْكُنَّ كُنْتُ أُنَاضِلُ» (رواه مسلم).\nАнас ибн Молик розияллоҳу анҳудан ривоят қилинади: Расулуллоҳ соллаллоҳу алайҳи ва салламнинг ҳузурларида эдик, у зот кулдилар, сўнг: «Нега кулганимни биласизларми?», деб сўрадилар. Биз: «Аллоҳ ва Расули билувчироқ», деб жавоб бердик. Шунда дедилар: «Банданинг Робби билан сўзлашувидан (кулдим). У: «Эй Роббим, менга зулмдан паноҳ бермаганмисан, ахир?!», дейди. (Робби) айтади: «Ҳа, шундай». Шунда у: «Мен ўзимга қарши ўзимдан бошқа гувоҳ (келтирилиши)га ижозат бермайман», дейди. (Робби:) «Бугун сенга қарши ўзингнинг гувоҳлигинг ва Киромун Котибийн (яъни амалларни ёзиб турувчи улуғ фаришталар) гувоҳлиги етарлидир», дейди. Сўнг унинг оғзи муҳрланади ва аъзоларига: «Гапиринглар!», дейилади. (Аъзолари унинг қилган) амалларини айтиб беришади. Сўнгра унга гапиришга имкон берилади. Шунда у (аъзоларига): «Қуриб кетгурлар, йўқ бўлиб кетгурлар! Мен сизларни ҳимоя қилаётган эдим-ку», дейди (Имом Муслим ривояти).\nМўминларнинг ҳисоби енгил қилинади:\nАллоҳ таоло айтади: «Эй инсон, албатта сен меҳнат-машаққат чекиб Парвардигорингга (яъни Унинг мукофот ёки жазосига) борувчисан, (бу ҳаёти дунёдан ўтганингдан сўнг) У зотга йўлиқувчисан. Ана энди кимнинг номаи аъмоли ўнг томонидан берилса, у осон ҳисоб билан ҳисоб-китоб қилинажак» (Иншиқоқ: 6-8).\nعَنْ ابْنِ عُمَرَ رَضِيَ اللَّهُ عَنْهُمَا قَالَ سَمِعْتُ رَسُولَ اللَّهِ صَلَّى اللَّهُ عَلَيْهِ وَسَلَّمَ يَقُولُ «إِنَّ اللَّهَ يُدْنِي الْمُؤْمِنَ فَيَضَعُ عَلَيْهِ كَنَفَهُ وَيَسْتُرُهُ فَيَقُولُ أَتَعْرِفُ ذَنْبَ كَذَا أَتَعْرِفُ ذَنْبَ كَذَا فَيَقُولُ نَعَمْ أَيْ رَبِّ حَتَّى إِذَا قَرَّرَهُ بِذُنُوبِهِ وَرَأَى فِي نَفْسِهِ أَنَّهُ هَلَكَ قَالَ سَتَرْتُهَا عَلَيْكَ فِي الدُّنْيَا وَأَنَا أَغْفِرُهَا لَكَ الْيَوْمَ فَيُعْطَى كِتَابَ حَسَنَاتِهِ وَأَمَّا الْكَافِرُ وَالْمُنَافِقُونَ فَيَقُولُ الأَشْهَادُ »هَؤُلاءِ الَّذِينَ كَذَبُوا عَلَى رَبِّهِمْ أَلا لَعْنَةُ اللَّهِ عَلَى الظَّالِمِينَ «» (رواه البخاري).\nИбн Умар розияллоҳу анҳумодан ривоят қилинади: Расулуллоҳ соллаллоҳу алайҳи ва саллам дедилар: «Аллоҳ таоло мўминни яқин келтириб, унинг устига пардасини ташлайди ва (бошқалар кўзидан) яширади, сўнг уни гуноҳларига иқрор қилдиради: «Фалон-фалон гуноҳни эътироф этасанми?» У: «Ҳа, эътироф этаман эй Раббим», дейди. Барча гуноҳларига иқрор қилдиргач ва банда ўзича энди албатта тамом бўлдим деб ўйлагач, шунда: «Сен учун дунёда буларни яширган эдим, энди бугун эса уларни мағфират этаман», дейди. Сўнг унга яхши амалларининг саҳифаси берилади. Аммо кофир ва мунофиқлар (ҳақида) барча гувоҳлар: «Мана шулар Парвардигорлари шаънига ёлғон сўзларни сўзлаганлар», дейдилар» (Ҳуд: 18) (Имом Бухорий ривояти).\nҚиёмат куни Аллоҳ таоло адолат ва фазлу марҳамат билан ҳисоб қилади. У Зот кофир ва жиноятчиларга Ўз адолати билан ҳукм қилиб, уларни қилган қилмишларига яраша жазолайди, уларга ўз аъзоларини гувоҳ қилиб, бирон баҳонага ўрин қолдирмасдан шармандаларини чиқаради. Мўмин-мусулмон бандаларини эса Ўз фазлу марҳамати билан гуноҳларини яширади ва мағфират қилади.\nҚиёмат куни кофирнинг аъзойи бадани унинг қилиб ўтган амаллари ҳақида ўзига қарши гувоҳлик беради;\nМўминларга ҳисоб осонлаштирилади;\nАллоҳ таоло мўминларнинг гуноҳларини яшириб, мағфират қилади, кофир ва мунофиқларни эса шармандаю шармисор қилади.


ПФ-1663-сон 26.12.1996. Ўзбекистон Республикаси ички ишлар идораларининг жанговар байроғи тўғрисида\nҲужжат 26.12.1996 00 санаси ҳолатига\n1. Ўзбекистон Республикаси Ички ишлар идоралари шон-шуҳрат, жасорат ва эътиқод рамзи — Жанговар Байроғининг ягона нусхаси белгилансин.\n2. Ўзбекистон Республикаси Ички ишлар идораларининг Жанговар Байроғи тўғрисидаги Низом, унинг тавсифи ва Ёрлиқ иловага мувофиқ тасдиқлансин.\n1996 йил 26 декабрдаги ПФ-1663-сонли\n1. Ўзбекистон Республикаси Ички ишлар идораларининг Жанговар Байроғи шон-шуҳрат, жасорат ва эътиқод рамзидир. У Ўзбекистон Республикаси Ички ишлар идораларининг ҳар бир ходимини халқига ва жонажон Ватанига садоқат билан хизмат қилиш, пок виждонли бўлиш, Ўзбекистон Республикасининг манфаатларини, фуқароларининг шахсини, ҳуқуқларини жиноий тажовузлардан муҳофаза қилишдек ўз зиммасига юклатилган хизмат бурчларини бор кучи ва билимини, зарур бўлса ҳаётини ҳам аямасдан мардлик ва матонат билан адо этишга даъват этади.\n2. Ўзбекистон Республикаси Ички ишлар вазирлигига Жанговар Байроқ Ўзбекистон Республикаси Президенти вакили томонидан, Ички ишлар идорасига ва ўқув юртига эса Ўзбекистон Республикаси Президенти номидан Ўзбекистон Республикаси Ички ишлар вазири ёки унинг вакили томонидан ёрлиқ билан биргаликда тантанали равищда топширилади.\n3. Жанговар Байроқ доимий равишда ички ишлар идорасида белгиланган махсус жойда сақланади.\n4. Жанговар Байроқ ички ишлар идораларининг номи ўзгаришидан қатъий назар, доимий сақланади. Башарти идора номи ўзгарса, бу ҳақда Ўзбекистон Республикаси Президенти томонидан Байроқ топширилаётганда бериладиган Ёрлиққа шу ҳақда тегишли ўзгартиришлар ёзиб қўйилади.\n5. Байроқни тантанали маросимларга олиб чиқиш, жойига ўрнатиш ва уни асраш тартиби Ички ишлар вазирлигининг ҳаракатдаги Низомлари асосида амалга оширилади.\n6. Ички ишлар идораларининг шахсий таркиби Жанговар Байроқни доимо кўз қорачиғидек асраши зарур. Жанговар Байроқ йўқолган тақдирда, бу шармандаликда айбдор ходимлар ва идора бошлиғи қонун асосида жазоланадилар.\nЎзбекистон Республикаси Ички ишлар идоралари Жанговар Байроғининг\nЎзбекистон Республикаси ички ишлар идораси Жанговар Байроғи икки томонлама мато, даста ва шокилали попугдан иборат бўлиб, унинг уч томони 9 сантиметрли гажм билан тикиб чиқилади.\nЎзбекистон Республикасининг Давлат байроғи Ўзбекистон Республикаси Ички ишлар вазирлиги идоралари Жанговар Байроғининг асоси ҳисобланади.\nЖанговар Байроқнинг юз томонидаги оқ рангли йўлига лотин ёзуви асосидаги ўзбек алифбосида «VATAN VA XALQ MANFAATINI HIMOYA QILISH MUQADDAS BURCHDIR» шиори ҳамда байроқнинг орқа томонига «OZBEKISTON RESPUBLIKASI ICHKI ISHLAR VAZIRLIGI» деган ёзувлар олтин ҳошияли ипак билан тикилади.\nЖанговар Байроқнинг орқа томонидаги оқ рангли йўлига топширилаётган ички ишлар идорасининг номи тикиб ёзилади. Ҳарфлар катталиги 9 сантиметр, ички ишлар идораси номидаги сўзларга қараб 5 сантиметргача қисқартирилиши мумкин.\nЎзбекистон Республикаси Ички ишлар идоралари Байроғининг


PressReader - Biznes Daily Birzha (Exchange): 2018-05-15 - Ҳумоюннинг шиддати\nBiznes Daily Birzha (Exchange) - 2018-05-15 - СПОРТ -\nПрофессионал теннисчилар ассоциацияси (Atpнинг ҳафталик янги рейтингида истеъдодли ёш теннисчимиз Ҳумоюн Султонов 176 поғона юқорилади. У Қаршидаги “Челленжер” турниридаги муваффақиятли иштироки сабаб шундай натижага эришди.\nЯнгиланган рейтингда Ўзбекистоннинг биринчи рақамли теннисчиси Денис Истомин беш поғонага пастлаб, айни пайтда 96-ўринни эгаллаб турибди. Шунингдек, санжар Файзиевда ҳам пастлаш кузатилган. Жўрабек Каримов ва сергей Фоминда бироз кўтарилиш бор.\nРейтингнинг юқори ўнталигида ҳам ўзгариш бор. Мадриддаги “Мастерс” турниридаги иштирокини муддатидан анча аввал тўхтатган испаниялик Рафаэль Надаль рейтинг пешқадамлигини швейцариялик Рожер Федерерга бўшатиб берди.\nЭнди Денис Истомин рейтингдаги мавқеини яхшилаш учун самарқанд шаҳрида старт олган “Челленжер” туркумига кирувчи турнирда муваффақиятли иштирок этиши керак. Истомин самарқанд турнирининг биринчи ракеткаси сифатида ҳаракат қилади.\nсоврин жамғармаси 75 000 АҚШ долларини ташкил қилувчи мазкур мусобақанинг илк даврасида Денис аргентиналик Педро Качинга қарши кортга чиқади. Педро дунё рейтингида 289-ўринни эгаллаб турибди.\nсамарқанддаги турнир ғолиби 10 800 доллар мукофот пули ҳамда 90 рейтинг очкосига эга бўлади. Вице-чемпион 6 360 доллар ҳамда 55 рейтинг очкосини қўлга киритади.


Уйга туташ ер майдонларини ким қабул қилиб олади | NORMA.UZ\nУйга туташ ер майдонларини ким қабул қилиб олади\nОлий Мажлис Қонунчилик палатасининг Саноат, қурилиш ва савдо масалалари қўмитасида «Кўп квартирали уйларни бошқариш тўғрисида»ги қонун лойиҳасининг муҳокамаси бўлиб ўтди.\nМазкур қонун лойиҳаси жорий йилнинг 2 май куни қуйи палата томонидан биринчи ўқишда қабул қилиниб, парламентнинг расмий веб-сайтига жамоатчилик муҳокамаси учун жойлаштирилган эди.\nҚонун лойиҳаси 2006 йилда қабул қилинган амалдаги «Хусусий уй-жой мулкдорларининг ширкатлари тўғрисида»ги Қонуннинг ўрнига қабул қилинади. Бу амалдаги қонунда чалкашлик мавжудлиги билан изоҳланади. Масалан, қонунда уй-жой мулкдорлари ширкати нотижорат ташкилот бўлиб, уйлардаги хусусий турар жойлар мулкдорларининг ташаббуси билан ташкил этилиши қайд этилган. Бироқ қонуннинг 19-моддасида эса, ширкат аъзолари умумий йиғилишининг ваколатларидан бири сифатида ширкатнинг тадбиркорлик фаолиятидан олинган даромаддан (фойдадан) фойдаланиш йўналишларини белгилаш қайд этилган. Бу ширкат фаолиятидаги асосий тамойилга зид, амалиётда коррупциявий ҳолатларни юзага келтиради.\nҚонун лойиҳасининг номига эътироз билдирилди. «Кўп квартира» нима дегани ўзи? «Кўп» деб нечта уй ёки қанча хонадон назарда тутилмоқда. Мавҳум тушунча.\nҚонун лойиҳасида масаланинг бир жиҳати эътибордан четда қолиб кетмоқда, деб ҳисоблайдилар депутатлар. Қуриб битказилган, лекин ҳали тўлиқ тўлмаган уйнинг подъездлари, даҳлизлар, уйга туташ ер майдонларини қабул қилиб олувчи субъект мавжуд эмас. Бугунги кунда урфга айланган «сити»ларда турли осмонўпар бинолар қурилмоқда, аммо ушбу объектларни қабул қилиш ва топшириш механизмлари қонун лойиҳасида очиб берилмаган.\nБундан ташқари, ушбу янги уйлар 15–20 йилга ипотека кредитига берилмоқда. Шу давр мобайнида подъезд ёки томга зарар етса, таъмирлашга эҳтиёж сезилса, уй эгаси ипотека кредитини тўлайдими ёки умумий уйни сақлаш учун ҳам маблағ сарфлайдими? Бу жараёнда механизм аниқ бўлиши керак. Кўп квартирали уйларни бошқаришда очиқлик ва шаффофлик тамойилини қўллаш мақсадида тизимга электрон дастурни жорий этиш бўйича тегишли бандни киритиш мақсадга мувофиқ бўлади.\nАвария ҳолатида бўлган кўп қаватли уйлар масаласи муҳокама этилди. Шу муносабат билан нураб, яшаш учун яроқсиз ҳолга келиб қолган, қурилиш ва санитар талабларга мутлақо жавоб бермайдиган кўп квартирали уйларнинг бошқаруви, аҳолининг экологик маданияти масаласида Уй-жой коммунал хизмат кўрсатиш вазирлигининг Уй-жой инспекцияси ваколатлари ва мажбуриятларини кучайтириш талаб этилади.\nМатбуот хизмати материаллари асосида.


OzodDayjest: Меҳнат вазири қўшиб ёзишларга барҳам бермоқчи\n05 март 2021, Тошкент вақти: 18:44\nБандлик ва меҳнат муносабатлари вазири Шерзод Кудбиев.\nЎзбекистон Бандлик ва меҳнат муносабатлари вазири Шерзод Кудбиев тизимдаги қўшиб ёзиш муаммосини эътироф этди. Ички ишлар инспектори номусга тегишда гумонланувчидан 2000 доллар талаб қилди. Бойсунда ҳомиладор аёл Қрим-Конго геморрагик иситма касаллигидан вафот этди. Жорий ҳафта матбуот шу каби воқеалар ҳақида хабар берди.\nМеҳнат вазири қўшиб ёзишлар тўхтатилишига ваъда берди\nБандлик ва меҳнат муносабатлари вазири Шерзод Кудбиев Олий Мажлис Қонунчилик палатасидаги ҳисоботида тизимдаги мавжуд қўшиб ёзиш ва сохталаштириш муаммоларини тан олди ва эндиликда улар тўхтатилади, дея ваъда берди (“Даракчи”, 30 май). Кейинги йилларда меҳнат вазирлиги мамлакатда ҳар йили бир миллионга яқин янги иш ўрни яратилаётгани ҳақида ёлғон ҳисобот тақдим этиб келган. Вазир 25 йил ичида меҳнат органларининг ўрни умуман қолмагани, меҳнат органлари хизмат хонасида оддий интернет ҳам бўлмаганини қайд этган. “Машинасозликка ихтисослашган коллежга бориб, пайвандчиликни ўргат, десангиз, на пайвандлаш қурилмаси бор, на асбоб-ускунаси... Яна шунча одамни касбга ўргатяпмиз деб ўзимизни ўзимиз алдаяпмиз. Энди амалда касбга ўқитишнинг фундаментал тизимини ўзгартирамиз”, деган вазир Ш.Кудбиев.\nБўстонлиқда ички ишлар инспектори 2000 доллар билан ушланди\nТошкент вилояти Бўстонлиқ тумани ички ишлар бошқармаси тизимида ишлаб келган профилактика инспектори жиноий жавобгарликка тортилди (“Инсон ва қонун”, 28 май). Исми ошкор этилмаган ички ишлар ходими номусга тегиш жиноятида гумонланаётган шахсдан терговчи билан гаплашиб ишни босди-босди қилиш эвазига 3000 доллар пул талаб қилган. Бу орада гумонланувчига нисбатан очилган иш тасдиғини топмагани сабаб тугатилган. Аммо тамагир инспектор ундан пул талаб қилишда давом этган. Ички ишлар ходими ўша шахсдан 2000 доллар олаётганда ушланган. Бўстонлиқ туман жиноят ишлари бўйича суди раиси Баҳодир Қораевга кўра, инспекторга тегишли жазо тайинланган. Жиноий ишга оид бошқа тафсилотлар очиқланмаган.\nСурхондарёда ҳомиладор аёл Қрим-Конго геморрагик иситма касаллигидан вафот этди\nСурхондарё вилояти Бойсун тумани Омонхона қишлоғида яшаган, 1995 йилда туғилган З. Х. Қрим-Конго геморрагик иситма касаллигидан вафот этди. Бу ҳақда бир қатор матбуот нашрлари хабар берди. Ҳомиладор аёл аҳволи оғирлашгач, туман тиббиёт бирлашмасига мурожаат қилган ва шу ерда вафот этган. Қайд этилишича, текширувлар марҳуманинг яқинларига хавфли касаллик юқмаганини кўрсатган. Республика давлат санитария-эпидемиология назорати маркази бўлим бошлиғи Фарҳод Қурбонбековга кўра, 2018 йилда 2017 йилга нисбатан касаллик анча кўпайган. 2017 йилда 17 нафар бемор қайд этилган бўлса, 2018 йилда 30 бемор рўйхатга олинган. Ушбу хатарли хасталик асосан чўпонларда кузатилаётгани маълум қилинган.


Россия президенти Владимир Путин 30 июн куни Москвада мамлакат фуқаролари билан «Владимир Путин билан бевосита алоқа» телевизион суҳбатида иштирок этмоқда. [Сергей Савостянов/Sputnik/AFP]\nРоссияпараст троллар Ғарбдаги янгиликлар веб-сайтларига ҳужум қилиб, у ерда Кремлни қўллаб-қувватловчи ташвиқот ва дезинформацияни ёйинламоқда, дейилади душанба (6 сентябр) куни Британия университети чоп этган тадқиқотда.\nКардифф университети қошидаги Жиноят ва тадқиқот хавфсизлиги институтига кўра, (CRSI) 16 мамлакатдаги 32 та йирик ОАВнинг ўқувчилар фикр-мулоҳазалари бўлими манипулятив ҳаракатлар билан билан нишонга олинган.\nУлар орасида Британиянинг Daily Mail, Daily Express ва Times, Қўшма Штатларнинг Fox News ва Washington Post, Франциянинг Le Figaro; Германиянинг Der Spiegel ва Die Welt ҳамда Италиянинг La Stampa нашрлари бор.\nТадқиқотчилар Россияга алоқадор мақолалар остида 242 та «провокацион россияпараст ва Ғарбга қарши фикрлар» қолдирилганини аниқлаган.\n16 мамлакатдаги 32 та йирик нашр сафига кирувчи Британиянинг Times, АҚШнинг Washington Post, Франциянинг Le Figaro ва Германиянинг Der Spiegel нашрларининг фикр-мулоҳазалар рукнлари россияпараст троллар манипуляцияси нишонига айланган. [File]\nШундан сўнг русийзабон ОАВлар Ғарб жамоатчилиги ичида Россия сиёсати ва президент Владимир Путинни қўллаб-қувватловчилар бор, деб кўрсатиш учун «Daily Mail ўқувчиларининг фикрича...» деган сарлавҳалардан фойдаланган.\n«Бу мулоҳазалар ва позицияларни ишончли ахборот ташувчи сифатида ва асосий жамоатчилик фикри кўринишида узатиш орқали Ғарб медиа брендлари обрўсига путур етказиш» усулидир, дейилади ҳужжатда.\nРус тилидаги бундай мақолалар Марказий Осиё ва Шарқий Европада, айниқса Болгарияда ҳам тарқатилади.\nШунингдек, кичик нашрлар ҳамда ташвиқот ва дезинформацияга ихтисослашган веб-сайтлар ёрдамида Ғарб аудиториясини нишонга олган мақолаларда «қайта алоқа ҳалқаси» эффекти бўйича чекланган далиллар ҳам аниқланган.\nРоссиянинг тажовузининг кучайиши\nОнлайн фаолликка оид тадқиқот шу йил бошида Россия ва Украина ўртасидаги кескинлашган низо вақтида ўтказилган.\nАммо CRSI хабарига кўра, Ғарб билан кескинликнинг ортиши фонида Россия тактикаси 2018 йилдан бери анча кучайган.\n«Россия троллари Ғарб ОАВини аввал ҳам нишонга олиб келган, аммо бу жараён 2018-2019 йилларда кучайганини тасдиқловчи бир қанча белгилар бор», дейилади ҳисоботда.\n«Халқаро миқёсдаги ушбу ягона операция битта усулдан фойдаланади ва бу давомий «жонли» кампаниянинг аҳамиятини янада оширади», деб қўшимча қилинади унда.\nҲисоботга кўра, Ғарб ОАВ веб-сайтларида чоп этилган фикр-мулоҳазаларнинг «сезиларли фаоллашуви»га «тўлиқ спектрли» медиа ёндашув орқали эришилган.\nБу стратегия «РИА Новости» каби Россиянинг давлат оммавий ахборот воситаларини, шу билан бирга Евгений Пригожинга тегишли Patriot Media «Group» таркибидаги Кремлга алоқадор бўлмаган бир қатор ташвиқот ва дезинформация ОАВларини ўз ичига олади.\nШунингдек, у Федерал хавфсизлик хизматига (ФСБ) алоқадор бўлган News Front дезинформация веб-сайти ҳамда асосий платформалардаги ижтимоий тармоқ аккаунтлари ва саҳифаларини ҳам қамраб олган.\nМанфаатдор медиа нарративлари атрофида Ғарб жамоатчилиги фикрини мунтазам равишда бузиб кўрсатишда inoSMI.ru веб-агрегатори ҳам етакчи рол ўйнайди.\nҒарб ОАВ веб-сайтларида россияпараст троллар фикр-мулоҳазаларидан фойдаланган «ўқувчилар фикр-мулоҳазаларига асосланган мақолаларни» чоп этиш орқали бунга эришади.\nТроллар сценарий асосида иш юритади\nРусийзабон аудиторияни нишонга олган бу каби «ўқувчилар фикр-мулоҳазаларига асосланган мақолалар» айрим фикрларни ажратиб олиш орқали Ғарбда ўзгача фикр мавжудлигини кўрсатишга уринади.\nТанлаб олинган алоҳида фикрлар Россия ва Путинни кенг миқёсда қўллаб-қувватлаш мавжудлигини ёки Ғарб мамлакатларида ҳам ўз ҳукуматларидан норозилик борлигини ёлғондан талқин қилади.\nCRSI ҳисоботида ушбу троллик фаолияти органик эмас, балки сценарийга кўра бўлаётгани тахмин қилинган.\n«Кейинги терговлар бир қатор мамлакатлардаги Ғарб ОАВлари бўйлаб кенг миқёсда рўй бераётган такрорланувчи шаблонларни аниқлаган», дейилади унда.\nҚўлланилган методология қуйидаги тарзда олиб борилади:\n«Нашрда Россия давлатининг геосиёсати ва позициясига зид келувчи сенсацион мақола чоп этилганида, у гўёки нашр «ўқувчиларидан» бўлган фикр-мулоҳазаларни жалб этади», дейилади ҳисоботда.\nБу «ўқувчилар» мақоланинг асосини қоралашади, унга ҳужум қилишади, Ғарб ташкилотларини қоралашга, Путин ва Россия давлат идораларини оқлашга ҳаракат қилишади.\nШундан сўнг россиялик ижрочилар бу фикр-мулоҳазаларни тўплайдилар ва Россия давлат оммавий ахборот воситалари рус тилидаги мақолалари учун улардан асос сифатида фойдаланишади.\nБу мақолалар жамоатчилик фикри Ғарб ҳукуматини доим ҳам қўллаб-қувватламаслигини ёки жамоат фикри якдил эмаслигини кўрсатиш учун хизмат қилади.\nИнтернетдаги дезинформацияга қарши кураш\nЖиноят ва тадқиқот хавфсизлиги институти (CRSI) директори Мартин Иннеснинг айтишича, Россиянинг троллинг операцияси мураккаблиги, ҳажми ва кўламини ҳисобга олган ҳолда «сезиларли» бўлган.\n«Россия Ғарб медиа-брендларининг шарҳлар бўлимига ҳужум қилиб, ўз ташвиқотини ҳукмрон фикр сифатида кўрсатишга муваффақ бўлди», деди у.\nТашқи ишлар вазири Доминик Раабнинг айтишича, Британия ва унинг иттифоқчилари «ёлғон тарқатувчи Кремл троллари»га қарши кураш чоралари устида ишламоқда.\n«Бу ҳисобот Интернетда Россия давлати қўлловидаги дезинформациянинг бизнинг демократиямизга таҳдиди алоҳида таъкидланган», деб қўшимча қилди у.\nҲисоботда дезинформация тарқатиши билан танилган Россиянинг давлатга қарашли оммавий ахборот воситалари ва Ғарб разведкасига кўра, Россия хавфсизлик хизматларига алоқадор деб кўриладиган ОАВ иштирокидаги мувофиқлашган чораларга ишора қилувчи далиллар келтирилган.\n«Асосий ижтимоий тармоқлар платформалари хорижий давлатларнинг таъсир операцияларининг хавфидан огоҳ бўла бошлагач, дезинформация ижрочилари ва ташвиқотчилар ОАВ экотизимидаги янги заифликларни қидирмоқдалар», деди Иннес.\nИннеснинг айтишича, жамоатчилик фикрига таъсир қилиш салоҳиятини ҳисобга олган ҳолда, «оммабоп веб-сайтларга эгалик қилувчи медиа-компаниялар дезинформация билан қандай курашаётганлари борасида шаффофроқ бўлишлари ва унинг олдини олишда янада фаолроқ бўлиши зарур».\nРоссия троллингига мисол\nБутун Марказий Осиё минтақасига оид янгиликлар, шунингдек қатор таҳлиллар, суҳбат ва шарҳлани бериб борадиган мазкур сайт – «Карвансарой» ўқувчилари учун мақолалар остида фикр-мулоҳаза қолдириш имкони яратилган.\nГарчи бу расмий тадқиқотлар доирасида бўлмаса-да, Карвонсарой администраторлари йиллар давомида сайт ва ижтимоий тармоқларда чоп этилган мақолалар остида Россия ташвиқотини ёйинлашга уринган «тролларнинг» юзлаб фикр-мулоҳазаларини аниқлаганлар.\nКўп ҳолларда бошқа ўқувчилар бу изоҳларни ва уларда билдирилган фикрларни қатъиян рад этадилар.\nМасалан, 2020 йил апрел ойида чоп этилган Путиннинг Совет иттифоқини қайта тирилтиришга оид фикр-мулоҳазалари Марказий Осиёда кескин танқидга учради сарлавҳали мақолада троллар ва ҳақиқий муштарийлар ўртасидаги жанг юзага чиққан.\nКремлпараст троллардан бири ёзади: «Улар (америкаликлар) очликдан ўлмаслигинг ва изоҳларда керакли нарсаларни ёзиб туришинг учун пул беришдими? Лекин қўшнинг ва ёнингдаги кампирга ҳеч нарса беришмаган, улар қашшоқликда яшайверсин, шундайми?»\nАммо бу каби троллар «Тур йўқол Россияга; ким ушлаб турибди сени?» ва «Ароқхўр ватниклар Совет Иттифоқини орзу қилиб қолишибди» каби кескин жавобларни олишган.\nРоссия олигархлари узлари каерни орзу килади?!


“Аждодлар мероси” | Правда Востока Online\nДата публикации: 04 12 2017\nБуюк алломаларимизнинг бебаҳо илмий меросини янада теран тадқиқ этиш ва оммалаштириш, ёш авлодни ҳар томонлама баркамол, аждодларимиздан фахрланиш руҳида тарбиялаш ҳамиша долзарб аҳамиятга эга. Аждодларга муносиб ворис бўлиш, уларнинг ибратли ишларидан ўрнак олиш, мустақилликни мустаҳкамлаш ва Ватан равнақи йўлида юрт хизматига бел боғлаш – юксак шараф.\nБугун илк бор эътиборингизга ҳавола этаётганимиз “Аждодлар мероси” рукнини ана шундай эзгу мақсадда очдик. Қуйида таниқли публицист, ёзувчи ва тадқиқотчи К.Матёқубовнинг ушбу мавзудаги дастлабки мақоласини ўқийсиз.\nАбу Исо Муҳаммад Ат-Термизий\nҚадимий Бақтрия, Кушонлар давлати, тоҳарлар ўлкасининг марказий қалъаларидан бири ҳисобланган, Амударёнинг ўнг соҳилида жойлашган, тарихда Тармита, Тармантис, Окс Искандарияси, Окс Антиохияси, Ғулғула каби номлар билан аталган Термиз шарқнинг улуғвор шаҳри сифатида эътироф этилади. Муаррихлар асарларида ислом оламида “Мадинат ул-рижол”(Мардлар шаҳри) унвонига мушарраф бўлган Термизни “зардуштийлар, бақтрлар, сўғдийлар, юнонлар, буддавийлар, эфталийлар тарихини бағрида жамлаган, уларнинг ўзаро уйғунликдаги тамаддуни учун замин бўлган, илм-фан ва маданиятлар чорраҳасидаги шаҳар”, деб атаганлар. Бу шаҳардан нафақат Шарқ, балки дунё илм-фани, маданияти, тамаддунига катта ҳисса қўшган кўплаб алломалар етишиб чиққан. Термизий нисбаси билан фаолият юритган Солиҳ ибн Муҳаммад ат-Термизий, Солиҳ ибн Абдуллоҳ ат-Термизий, Ал-Жаруд ибн Муоз ат-Термизий, Собир ат-Термизий, Самандар ат-Термизий, Али ибн Ҳасан ат-Термизий, Ҳаким ат-Термизий, Абу Бакр Муҳаммад ибн Варроқ ат-Термизий каби юзлаб алломалар илм-фаннинг турли соҳалари бўйича беқиёс мерос қолдирганлар. Ана шулар орасида Абу Исо ат-Термизий буюк аллома, улуғ муҳаддислардан бири сифатида улуғланган.\nАбу Исо ат-Термизийнинг тўлиқ исм ва насаби Муҳаммад ибн Исо ибн Савра бин Мусо ибн Заҳҳок ас-Сулламий ал-Буғий ат-Термизий деб айтилади. Унинг исмидаги Абу Исо куняси ҳисобланади. Ас-Сулламий, ал-Буғий, ат-Термизий нисбалари алломанинг аждодлари, туғилган жойи, яшаган масканига нисбатан олинган. Унинг яна ад-Дарийр номли тахаллуси ҳам бўлган. Бу унинг умри охирида кўзи ожиз бўлиб қолганлигига ишора тарзида қўйилган. Муҳаммад ибн Исо ҳижрий 209 (милодий 824) йилда Буғ қишлоғида, эндиликда Сурхондарё вилояти Шеробод туманидаги Чуқуркўл қишлоғида дунёга келган. Бу хусусда тарихчи Нуриддин Аттор “Имом ат-Термизий” асарида батафсил маълумот беради. Муаррих Абдулкарим ас-Самъоний эса “Насабнома” китобида аллома Термиздан 6 фарсах узоқликдаги Буғ қишлоғида вафот этганлиги учун Буғий тахаллуси билан аталганлиги ҳақида ёзиб қолдирган. Абу Исо Муҳаммад таълим олиш учун дастлаб Термизга, кейин Бухорога боради. Бу шаҳарларда мадрасаларда ўқийди. Ўша даврда Мовароуннаҳр ва Хуросоннинг йирик илмий марказлари ҳисобланган Самарқанд, Марв, Ҳирот, Балх ва бошқа шаҳарларда фаолият юритган алломаларнинг асарларини синчиклаб ўрганади. Ёшлик йилларида унинг қалбида илоҳиёт, ҳадисшунослик илмига муҳаббат уйғонади. Бу илмни мукаммал эгаллаш учун Ироқ, Хуросон ўлкаларига, Ҳижоз, Макка, Мадина, Дамашқ шаҳарларига бориб, улуғ алломалардан илм ал-қироат, ал-баён, фиқҳ, тарих, фалакиёт каби фанларни чуқур ўрганади. Бу кейинчалик унинг улуғ мутафаккир, қомусий аллома даражасига етишишига хизмат қилади.\nИслом динининг пайдо бўлиши ва унинг кейинчалик Шарқнинг катта ҳудудларига ёйилиши туфайли турли халқлар ўртасида бу дин асосларини кенгроқ ўрганиш, Қуръони карим моҳиятини англаб етиш, уни тушунтириш ҳаётий заруратга айланди. Бунинг учун Муҳаммад алайҳиссаломнинг ҳаёти, фаолиятини ёритишга, диний-ахлоқий масалаларга доир қарашларини, исломнинг моҳиятини тадқиқ этишга эътибор қаратилди. Шу билан бирга VIII асрдан бошлаб Расулуллоҳнинг ҳаёт аъмоллари, турфа фикрлари, панд-насиҳатлари, ислом дини борасида билдирган ибратомуз сўзлари, яъни ҳадисларни тўплашга қизиқиш кучайди. Чунки ислом таълимотида ҳадислар Қуръони каримдан кейин турадиган муҳим манба ҳисобланади. Шунинг учун алломалар бу ҳадисларнинг тўғри, ишончли, ҳаққоний манбалар асосида, уларнинг хато, ноаниқ, сохта ва чалкашликлардан ҳоли бўлишига эътибор берганлар. Натижада ислом алломалари орасида ишончли манбалар асосида тўпланган ва тартибга келтирилган олтита ҳадислар тўплами “Ас-сиҳоҳ ас-ситта” муаллифлари энг нуфузли муҳаддислар деб тан олинган. Ана шу эътироф этилган Имом ал-Бухорий, Муслим ибн-Ҳажжож, Довуд Исжистоний, Аҳмад ан-Насоий, Муҳаммад ибн Можжа каби ас-сиҳоҳлар орасида Абу Исо ат-Термизий номи ҳам улуғланади. Умуман, IX-XI асрлар ислом оламида ҳадисшунослик илмида олтин аср деб юритилади. Ҳадисшуносликдаги шу олтин асрнинг юзага келишида Имом Бухорий, Имом Муслим, Имом Довуд, Имом Абу Довуд каби устозлардан сабоқ олган ва ўнлаб улуғ муҳаддислар тайёрлаб берган Абу Исо ат-Термизийнинг ҳам хизматлари беқиёс. У нафақат ишончли ҳадисларни тўплади, балки уларнинг манбаларини ҳам илмий асосда аниқлаб берди.\nАбу Исо ат-Термизий ҳадис илмига бағишлаб кўплаб асарлар ёзган. Шулардан аксарияти, “Ал-жомеъ ас-саҳийҳ” (“Ишончли тўплам”), “Аш-шамоил ан-набавийа” (“Пайғамбарларнинг алоҳида фазилатлари”), “Ал-илал фил-ҳадийс” (“Ҳадислардаги оғишишлар”), “Рисола фил-хилоф вал-жадал” (“Ҳадислардаги ихтилоф ва баҳслар ҳақида рисола”), “Китоб ат-тарих” (“Тарих китоби”), “Китоб аз-зуҳд” (“Тақво ҳақида китоб”), “Китоб ул-асмо вал-куна” (“Исмлар ва лақаблар ҳақида китоб”) асарлари бизнинг давримизгача етиб келган. Алломанинг энг машҳур асари “Ал-жомеъ ас-саҳиҳ” бўлиб, у пайғамбар ҳақидаги энг ишончли олтита ҳадислар тўпламларидан бири ҳисобланади. Бу асар илмий манбаларда “Ал-жомеъ ал-кабир” (“Катта тўплам”), “Жомеъ ат-Термизий” (“Термизий тўплами”), “Сунан ат-Термизий” (“Термизий суннатлари”) номлари билан ҳам юритилади. Алломанинг ислом оламида улуғланган асарларидан яна бири “Аш-шамоил ан-набавийа” бўлиб, бу асарда Расулуллоҳнинг шахсий ҳаёти, фаолияти, фазилатлари, одатларига оид 408 ҳадиси шариф ўрин олган. Асар икки қисмдан иборат бўлиб, биринчи қисмида пайғамбарнинг ташқи қиёфасига, иккинчи қисмида унинг ички дунёси, фазилатларига доир саҳиҳ ҳадислар келтирилган. Маълумки, ислом оламида жуда кўп муҳаддислар пайғамбар суврати ва сийратига оид ҳадисларни тўплашга интилганлар. Лекин улар орасида фақат Абу Исо ат-Термизийгина бу ҳадисларни тўла даражада тўплаб, уларни мукаммал китоб ҳолида яратиш бахтига эришган. Алломанинг бошқа асарлари ҳам ҳадис илмининг турли масалаларига бағишланган. Шунинг учун Имом ал-Бухорий шогирди Исо ат-Термизийни улуғлаб, “Сен мендан баҳра топганингдан кўра мен сендан кўпроқ баҳра топдим”, дея унга юксак баҳо берган эди.\nИслом оламида ҳадис илми Муҳаммад алайҳиссаломнинг ҳаёт аъмоллари, фикрлари, сўзларини ишончли манбалар асосида тўплашдан бошланган. Кейинчалик уларни илмий тадқиқ этишга киришилган. IX асрдан кейин бу соҳада илмий тадқиқотлар янада кучайган. Шундай экан, ҳадисшуносликнинг илмий асослари нималардан иборат бўлган, деган савол туғилади. Маълумки, ўрта асрлар алломалари асарларида “Аллоҳ”, “маърифат”, “илм” истилоҳларини ёнма-ён қўллайдилар ва “маърифат ал-илм биллоҳ” — “Аллоҳни билим билан таниш” шиорини ўзлари учун асос қилиб олганлар. Ислом динида илм иймонга тенг қўйилади. Илм ва иймон эса тасдиқ, иқрор маънолари билан уйғунликда келади. Бошқача айтганда, Аллоҳни билиш, англаш учун уни қалбда ҳис этиш, қалб билан тасдиқлаш ва унга тилда иқрор бўлиш керак. Бунда ил — илдизни, иймон — тилни, тасдиқ — қалбни, иқрор — аҳкомни намоён этади. Ислом алломалари булар билан ёнма-ён яқин сўзини ҳам ишлатадилар. Яқин эса ишонч, шубҳа-гумонлардан, хатолардан тамоман ҳоли илмнинг энг олий шаклидир. “Илм ал-Яқин” атамаси ана шундан пайдо бўлган. Аллома Абу Бакр Варроқ “Яқин уч турлидир: яқин — хабар, яқин — далиллаш, яқин — мушоҳада”, деб ёзади. Ҳадисшуносликнинг илм сифатида шаклланишида яқиннинг шу уч мезони асосий ўринда бўлган. Яъни Исо ат-Термизий ҳар бир ҳадисни ана шу мезонлар асосида тадбил этган. Натижада ҳадисларнинг саҳиҳлик даражалари ва илмий асослари пайдо бўлган. Шунинг учун ҳадисшунос алломалар “Имом ат-Термизий “Сунан” асарида ҳадисларни бобларга ажратиб тасниф қилиши — бир илм. Унда фиқҳий масалаларни баён этиши — иккинчи илм. Ҳадисларнинг саҳиҳини тўғрисидан ажратиши — учинчи илм. Ҳадис ровийларининг исм ва куняларини баён қилиши — тўртинчи илм. Ҳадиснинг иллат ва камчилигини айтиши — бешинчи илм. Ҳадис санадида ким Расул алайҳиссаломни кўрган ёки кўрмаганлигини зикр этиши — олтинчи илм. Ҳар бир ҳадисни бир неча ровий ривоят қилгани ҳақида маълумот бериши — еттинчи илм. Умуман, бу асарда ҳадиснинг бундай илмий асослари кўп”, деб хулосалар чиқарадилар. Ҳофиз Абул Фазл Муҳаммад ал-Мақсадий эса уни “Исо ат-Термизий ҳадис илмида иқтидо этиладиган имомлардан бири. “Ал-жомеъ”, “Ат-таворих”, “Ал-ҳол” асарлари унинг улуғ аллома, дуроятли (ақл-идрок ва тажриба борасида) буюк инсон эканлигини намоён қилган”, деб улуғлайди.\nҲадисларни тўплашга, турли даражаларга — саҳиҳ ва заифларга бўлиб ўрганишга муҳаддислар VIII асрлардан бошлаб киришганлар. Ҳадис илмини Имом Бухорий, Имом Муслим, Имом Довуд каби алломалар юксак даражага олиб чиқишган. Уларнинг тўплаган саҳиҳ ҳадислари кейинги авлод муҳаддислари учун илмий асос бўлди. Исо ат-Термизий ҳам фаолиятида салафлари бошлаб берган илмий йўналишни давом эттирди. Айни пайтда, у устозлари тўплаган барча ҳадисларни фақат маъқуллаш ва тан олиш йўлидан бормади, балки уларни илмий тадбил қилди. Шу асосда бу соҳада илмий янгилик яратди. Ҳадисларни саҳиҳ, ҳасан, заиф, ғариб деб атаб, тўртта тоифага ажратди. Уларнинг энг ишончлиларини саҳиҳ қисмига киритди. Яхши, маъқул ҳадисларни ҳасан деб атади. Хато, ҳақиқатга тўғри келмайдиган ҳадисларни эса заиф номи билан юритди. Ғалати ҳодисаларни эса ғариб деб баҳолади. Шунинг учун аллома Такиуддин ибн Тайния “Абу Исо ат-Термизий биринчи бўлиб ҳадисни саҳиҳ, ҳасан, заиф, ғарибга тақсим этган зот ҳисобланади”, деб эътироф этади. Бундан ташқари, Исо ат-термизий “Ал-жомеъ ас-саҳиҳ” асарида ҳадис илмининг саккизта соҳаси — сийрат, одоб, тафсир, ақоид, фиқҳ, аҳком, шарт ва маноқибларини ҳам ёритиб берган. У бу асарида ҳадисларни яна мазҳаблар ва далил келтириш (истидлол) жиҳатидан, шарҳ ва таъдил (қиёслаб тўғрилаш) жиҳатидан ҳам илмий тадқиқ қилади. Асарнинг “Китоб ал-илал” деб номланган қисмида эса ҳадислардаги иллатлар алоҳида келтирилади. Абу Исо Муҳаммад ат-Термизийнинг ҳадисшунослик илмидаги ютуқларига аллома Абу Исмоил ал-Ансорий юқори баҳо бериб, “Менинг учун Термизийнинг “Сунан” китоби Бухорий ва Муслим китобларидан кўра фойдалироқ. Чунки Бухорий ва Муслимдан фақат теран илмли мутахассис олимларгина истифода этади. Термизийдан эса ҳар ким фойдаланиши мумкин”, деб ёзади. Бу бошқа алломларнинг ҳам юксак эътирофига монанд эди.\nАлломанинг “Сунани ат-Термизий” асарида Пайғамбар алайҳиссаломга нисбат берилган энг саҳиҳ, ишончли деб келтирилган ҳадислардан намуналар:\n— Кимки бир олимни зиёрат қилса, мисли мени зиёрат қилгандай бўлади.\n— Икки нарса борки, кўпчилик уларнинг қадрига етмайди. Бири — соғлик, иккинчиси — бўш вақт.\n— Ҳеч бирингиз эзгулик ишининг кичкинасини ҳам эътибордан қолдирмангиз.\n— Ҳеч бир ота яхши адабдан ва гўзал ахлоқдан кўра яхшироқ нарсани ўз фарзандига ҳадя қилмайди.\n— Яхши хулқ очиқ юзликдир, эзгуликни ёйиш ва одамлардан азиятни узоқлаштиришдур.\n— Кимники Аллоҳга ва охиратга иймони бўлса, яхши гап айтсин, бўлмаса сукут қилсин.\n— Яхшилик қилиш умрни узайтиради.\n— Бир фақиҳ олим шайтон учун мингта серибодат кишидан кўра қўрқинчлироқдур.\n— Ҳикматли сўз мўмин кишининг қидирган нарсасидур. Қаердан топса, ўша ердан олаверади.\n— Саломлашишнинг энг улуғи қўл ушлашиб кўришмоқдур.\n— Толиби илм, олиму шоирларга меҳрибон бўл! Улар Худонинг севган бандалари.\nАбу Исо Муҳаммад ат-Термизийдан бой илмий мерос қолди. Унинг асарларининг қўлёзмалари бугунги кунда дунёнинг турли кутубхоналарида, музейлари ва хазиналарида сақланмоқда. Унинг “Ал-жомеъ ас-саҳиҳ”, “Аш-шамоил ан-набавийа” асарлари ислом дорилфунунларида ўқитилмоқда. Маълумки, аллома асарларини араб тилида ёзган. Эндиликда бу асарларнинг бир қисми ғарб ва шарқнинг ўндан ортиқ тилларига ўгирилган. Кўплаб шарҳлар ёзилган. “Аш-шамоил ан-набавийа”нинг XVI асрга оид бир қўлёзмаси Тошкентда Мовароуннаҳр мусулмонлари идораси кутубхонасида сақланмоқда. У бир неча бор қайта нашр қилинди. “Сунани Термизий” асари ўзбек тилига таржима қилинди. Ҳозирги пайтда алломанинг бошқа асарларини ҳам турли тилларга таржима қилиш ва илмий тадқиқ этиш борасида ишлар олиб борилмоқда. Мамлакатимизда аллома номини улуғлаш, хотирасини абадийлаштириш борасида ҳам хайрли ишлар қилинмоқда. 1990 йил сентябрь ойида Тошкентда Абу Исо Муҳаммад ат-Термизий таваллудининг 1200 йиллик тўйи халқаро миқёсда нишонланди. Тўй муносабати билан Сурхондарё вилояти Шеробод тумани Чуқуркўл қишлоғидаги аллома қабри, мақбараси қайта қурилиб, таъмирланди. Мақбара атрофи ободонлаштирилди, унинг яқинида масжид, шийпон қад ростлади. Хиёбон ва боғ барпо этилди. 1200 йиллик тўй тантаналари ана шу муқаддас қадамжода ҳам давом этди. Улуғ аллома хотирасини абадийлаштиришга алоҳида эътибор берилмоқда. Кўчалар, мактаблар, корхоналар, турли масканлар унинг номи билан аталмоқда. Республикамизнинг Биринчи Президенти Ислом Каримов Исо ат-Термизий таваллудининг 1200 йиллиги муносабати билан халқаро анжуман қатнашчиларига йўллаган табригида “Бугунги кунда Термизийнинг маънавий мероси нафақат аҳли дин орасида, балки дунёвий илм соҳиблари, кенг миқёсдаги аҳли жамоа орасида ҳам ўз қадрини топмоқда. Алломанинг асрлар давомида фозилу фузалоларга дастур бўлиб келган ақлу одоб, инсофу диёнат, адолату инсонпарварликни тарғиб этувчи ғоялари сердолға давримизнинг мураккаб ва зиддиятли ахлоқий-маънавий масалаларини ҳал этишда замонавий аҳамият касб этмоқда”, дея халқимизнинг ва дунё аҳлининг улуғ алломага эҳтиромини ифодалаган эди.\nЙиллар ўтаверади, ҳаёт давом этади. Вақт отлиғ ҳакам аждодлар ва авлодлар ўртасидаги даврий масофани узоқлаштиради, аммо улар ўртасидаги руҳий ришталарни, бой меросни, ҳаётий аъмолларни ўзаро бир-бирига мустаҳкам боғлайди. Абу Исо Муҳаммад ат-Термизий сингари улуғ аждодларимиз келажак авлодлар учун ҳам хизмат қилаверади.


МДҲга аъзо мамлакатлар тарбиявий ишлар органларининг навбатдаги йиғилиши Ўзбекистонда ўтказилади\nЎзбекистон 19:50 / 20.04.2019 3329\n18 апрель куни Москва шаҳрида Мустақил Давлатлар Ҳамдўстлигига аъзо мамлакатлар мудофаа идораларининг шахсий таркиб билан ишлаш (тарбиявий ишлар) бошқарув органлари қўмитасининг йиғилиши бўлиб ўтди.\nҚўмита йиғилишида Озарбойжон, Арманисон, Беларусь, Қозоғистон, Қирғизистон, Тожикистон, Ўзбекистон ҳамда Туркманистон республикаларидан келган ҳарбий делегациялар, шунингдек, МДҲга аъзо давлатлар Мудофаа вазирлари Кенгаши котибиятининг раҳбарияти иштирок этди.\nЙиғилишда Ўзбекистон номидан мудофаа вазирининг тарбиявий ва мафкуравий ишлар бўйича ўринбосари генерал-майор Азизбек Икрамов ҳам қатнашди.\nҚўмита йиғилишида МДҲ мамлакатлари вакиллари 1941—1945 йилларда бўлиб ўтган Иккинчи жаҳон урушида эришилган ғалабанинг 75 йиллигини келаси йилда нишонлаш, хусусан, МДҲ мамлакатларида ҳарбий музейларда кўргазмаларни ташкил этиш масалаларини кўриб чиқишди. Ўзбекистон бу таклифларни маъқуллади.\nШунингдек, йиғилиш иштирокчилари Ҳамдўстлик мамлакатлари доирасида ўтказиладиган халқаро мусобақаларни ташкиллаштиришни ҳам муҳокама қилди.\nЙиғилиш якунида қўмита аъзоларининг навбатдаги учрашувини Ўзбекистонда ўтказишга келишиб олинди.\nБундан ташқари меҳмон ҳарбий делегацияларнинг Россия Федерацияси Мудофаа вазирлиги Ҳарбий университетига ташрифи ташкиллаштирилиб, тарбиявий ва ўқув жараёнлари билан танишишлари учун барча шароитлар яратиб берилди.


BBC Uzbek - Dunyo - 'Қўшма Штатлар Бин Лодин йўқ қилинганига ўхшаш амалиётни яна такрорлаши мумкин'\nСўнгги янгиланиш 23 май 2011 - 09:27 GMT\n'Қўшма Штатлар Бин Лодин йўқ қилинганига ўхшаш амалиётни яна такрорлаши мумкин'\nПрезидент Обама агар Покистонда яна бирон бир жангарилар раҳбари топиладиган бўлса, Усама бин Лодиннинг ўлдирилганига ўхшаш амалиётга буйруқ бериши мумкинлигига ишора қилган.\nУнга кўра, Қўшма Штатлар Покистон суверен давлат эканини эътибордан соқит қилгани йўқ, бироқ Америка "айрим эҳтиёт чоралари кўрмаслик натижасида фаол режаларнинг муваффақиятли кечиши"га изн беролмайди.\nАҚШ махсус кучлари 2 май куни Покистоннинг гарнизон шаҳарчасида Усама бин Лодинни ўлдиришлари икки иттифоқчи давлат ўртасидаги муносабатларнинг таранглашувига олиб келди.\nПрезидент Обама бу ҳақда Би-би-сига Оврўпога режаланган расмий сафари олди гапирган.\n'Покистон суверенитетини ҳурмат қиламиз'\n"Агар "Ал-Қоида"нинг энг юқори мартабали раҳбарларидан бири ёки Толибон раҳбари Мулла Умар Покистонда ва ё бошқа бир суверен давлатда экани аниқланадиган бўлса, нима қилган бўлардингиз", деган саволга Обама жаноблари шароит талаб қилса, Қўшма Штатлар биртомонлама иш тутиши мумкинлигини айтган.\n"Бизнинг ишимиз Қўшма Штатлар хавфсизлигини таъминлашдир", деб айтган Америка Президенти Би-би-си билан суҳбатда.\n"Биз Покистон суверенитетини жуда ҳурмат қиламиз. Аммо, кимдир бизнинг ё-да, иттифоқчиларимиз халқини ўлдиришни фаол режалаётган бўлса, бунга изн беролмаймиз", дейди жаноб Обама.\n"Биз бу каби фаол режалар баъзи чораларни кўрмаслигимиз туфайли муваффақиятли кечишига йўл қўя олмаймиз".\n"Ал-қоида" раҳбари Бин Лодин Қўшма Штатлар махсус кучлари тарафидан ўлдирилди. Улар Усама бин Лодиннинг Покистон асосий ҳарбий ҳарбий академиялари жойлашган Абботтабад шаҳарчасида яшаб турган уйига ҳужум қилдилар.\nБин Лодиннинг у ерда яшаётгани Покистон ҳарбийларини уятли, ўнғайсиз аҳволда қолдирди. Айни ҳолат Усама бин Лодин Покистон хавфсизлик кучлари айрим аъзолари ҳимоясидан баҳраманд бўлгани борасидаги шубҳа-гумонларнинг қайта жонланишига хизмат қилди.\nРасмий Исломобод бу каби даъволарни қатъиян рад этган ва Қўшма Штатлар ўтказган амалиётни мамлакат суверенитетига тажовуз сифатида баҳолаганди.\nОй бошларида Покистон парламенти томонидан маъқулланган резолюцияда мамлакат "бу каби ҳатти-ҳаракатларга ортиқ тоқат қилмаслиги ҳамда биртомонлама чора-тадбирларнинг такрорланиши минтақа ва дунё тинчлиги ва хавфсизлиги учун даҳшатли оқибатларга етаклаши" айтилади.\nПокистон қўшни Афғонистонда жангариларга қарши урушда йирик иттифоқчи вазифасини бажариб келган.\nАммо, АҚШ-Покистон муносабатлари чегара ҳудудлардаги жангариларнинг учувчисиз учоқлар воситасида нишонга олиниши оридан ҳам ёмонлашганди.


Ўзбекистон энг авторитар режимлар бешлигида\nҲисобот муаллифларига кўра, Ўзбекистон Президенти Ислом Каримов ҳукумати лаёқатсизлик ёқасига келиб қолган.\nЎзбекистон дунёдаги энг авторитар давлатлар бешлигидан жой олди. Британияда чиқадиган нуфузли The Economist журнали эълон қилган “Демократия индекси 2011” ҳисоботида берилган рейтингда 167 мамлакат ичида Ўзбекистон 164 ўринни эгаллади. The Economist нашри бу каби ҳисоботни тўртинчи марта эълон қилмоқда ва ўтган йилгисида ҳам Ўзбекистон рўйхат охиридан 4 ўринда эди. 2011 йилда Яқин Шарқ ва Шимолий Африка давлатларида рўй берган халқ чиқишлари, ҳисобот муаллифларига кўра, дунё бўйлаб демократик жараёнларга таъсир ўтказган.\nThe Economist Intelligence Unit тадқиқот маркази ҳисоботида давлатлар улардаги демократик жараёнларга кўра тўрт тоифа – тўла демократик, ярим демократик, гибрид режимлар ва авторитар режимларга бўлинган.\n“2011 йил сиёсий жиҳатдан фавқулодда жўшқин бўлди. Бу ривожланган мамлакатларда давлат қарзлари ва заиф сиёсий тизим билан боғлиқ бўҳрон, Яқин Шарқ ва Шимолий Африка минтақаларидаги кескин ўзгариш ва можаролар ва дунёнинг аксар минтақаларида ижтимоий тангликнинг ошишида кузатилди. Баъзи жамиятларнинг кутилмаганда демократлашув томон силжишлар ҳамда дунёнинг баъзи минтақаларида демократияга оид муҳим ўзгаришлар рўй берди”, дейилади “Демократия индекси 2011” ҳисоботида.\nСайлов жараёни ва плюрализм, ҳукумат лаёқатлилиги, жамиятнинг сиёсий ҳаётдаги иштироки, сиёсий маданият ва фуқаровий эркинликлар каби омиллар воситаси баҳоланган 167 мамлакат орасида Ўзбекистон 164 ўринга қўйилган. Ўзбекистондан автаритарроқ мамлакатлар, тадқиқот муаллифларига кўра, Туркманистон, Чад ва Шимолий Кореядир Авторитар режимлар тоифасига Ўзбекистондан ташқари яна 51 мамлакат киритилган.\n10 баллик ўлчамда Ўзбекистондаги сайлов жараёни ва плюрализм 0,08, ҳукумат лаёқати эса 0,79 балл билан баҳоланган.\nЎзбекистонга берилган бундай баҳо ҳусусида муҳожиратда яшаётган мустақил сиёсатшунос Камолддин Раббимовнинг фикрини сўрадик.\n“Демократия индекси 2011” ҳисоботига илова қилинган рейтингда энг демократик давлатлар бешлигидан Норвегия, Исландия, Дания, Швеция ва Янги Зеланидя ўрин олган. Британия 18, АҚШ 19 ўринни эгаллаган.


ЎЗБЕКИСТОН РЕСПУБЛИКАСИ ОЛИЙ СУДИСУД-ҲУҚУҚ ТИЗИМИДАГИ ИСЛОҲОТ СУДЛАРНИНГ МУСТАҚИЛЛИГИ ВА ХОЛИСЛИГИНИ МУСТАҲКАМЛАШГА ҚАРАТИЛГАН from\nСУД-ҲУҚУҚ ТИЗИМИДАГИ ИСЛОҲОТ СУДЛАРНИНГ МУСТАҚИЛЛИГИ ВА ХОЛИСЛИГИНИ МУСТАҲКАМЛАШГА ҚАРАТИЛГАН\nБирлашган Миллатлар Ташкилоти Инсон ҳуқуқлари кенгашининг Женевада бўлиб ўтаётган 44-сессияси доирасида 2020 йил 13 июль куни БМТ Судьялар ва адвокатлар мустақиллиги масалалари бўйича махсус маърузачиси Диего Гарсия-Саяннинг 2019 йили Ўзбекистонга амалга оширган расмий ташрифи якунларига доир маърузасини кўриб чиқишга бағишланган видеоконференция ўтказилди. «Президент Шавкат Мирзиёев раҳбарлигида Ўзбекистонда давлат институтлари ва сиёсатни ислоҳ этиш ҳамда модернизация қилиш бўйича кенг қамровли дастур ишлаб чиқилган. Ҳозирги даврда одил судлов тизимида амалга оширилаётган ислоҳот ана шу дастурнинг таркибий қисмларидан бири ҳисобланади». Ушбу фикрларни БМТ махсус маърузачиси Д. Гарсия-Саян БМТ Инсон ҳуқуқлари кенгаши 44-сессияси минбаридан туриб айтди.\nМахсус маърузачи институти нима?\nБМТ махсус маърузачисининг Ўзбекистонга ташрифи якунларига доир маърузаси ҳақида сўз борганда, авваламбор, Д. Гарсия-Саяннинг мандатига, яъни унинг лавозими билан боғлиқ ваколатларига эътибор қаратиш ўринлидир.\nСудьялар ва адвокатлар мустақиллиги масалалари бўйича махсус маърузачи институти БМТ Инсон ҳуқуқлари бўйича комиссияси (ҳозирги — БМТ Инсон ҳуқуқлари кенгаши) 1994 йилда қабул қилган резолюция асосида таъсис этилган. Ўтган 25 йил давомида махсус маърузачилар қарийб 40 та мамлакатга ташриф буюришган.\nМахсус маърузачи — инсон ҳуқуқлари бўйича муайян мамлакатдаги вазият ёки аниқ бир мавзуни ўрганиш ва бу ҳақда маърузалар тақдим этиш учун БМТ Инсон ҳуқуқлари бўйича кенгаши томонидан тайинланадиган мустақил экспертдир. Бугунги кунда БМТ тизимида инсон ҳуқуқларининг турли соҳаларига ихтисослашган 44 нафар махсус маърузачи мавжуд.\nМахсус маърузачи фахрий лавозим ҳисобланади. Яъни у БМТ ходимлари сирасига кирмайди ва унга иш ҳақи тўланмайди. Махсус маърузачи фаолиятининг холислиги ва беғаразлигини таъминлашда бу омил муҳим аҳамият касб этади.\nД. Гарсия-Саян асли Лотин Америкаси минтақасидаги Перу мамлакатида туғилиб-ўсган таниқли юрист, малакали судья ва моҳир дипломатдир. У БМТ Инсон ҳуқуқлари кенгашининг Судьялар ва адвокатлар мустақиллиги масалалари бўйича махсус маърузачиси лавозимига 2016 йил декабрь ойида тайинланган ва кейинги чорак аср ичида шу лавозимда фаолият юритаётган бешинчи эксперт ҳисобланади.\nТашриф тарихига назар\nБМТ Инсон ҳуқуқлари кенгашининг судьялар ва адвокатлар мустақиллиги масалалари бўйича махсус маърузачиси 2019 йил 19-25 сентябрь кунлари расмий ташриф билан Ўзбекистонда бўлганди. Д. Гарсия-Саян мамлакатимиздаги давлат ҳокимияти органларининг барча биринчи раҳбарлари билан учрашиб, юзма-юз мулоқотда бўлгани мазкур ташрифнинг асосий хусусиятларидан биридир.\nАйниқса, у Ўзбекистон Республикаси Президенти Шавкат Мирзиёевнинг қабулида бўлганида мамлакатда 2016 йилдан буён изчил амалга оширилаётган ноёб ислоҳотлар дастури ҳақида атрофлича фикрлашиш имконига эга бўлганидан мамнунлигини изҳор қилди. Давлатимиз раҳбарининг етакчилик салоҳиятини, миллий ва халқаро даражадаги ташаббуслари, хусусан, суд-ҳуқуқ тизимида амалга ошираётган ислоҳотларини эътироф этишини билдирди.\nМаълумки, ўтган уч-тўрт йил давомида ҳаётимизнинг барча соҳалари қатори суд-ҳуқуқ тизимида ҳам шиддатли ислоҳотлар амалга оширилди. Кейинги даврда Ўзбекистон суд-ҳуқуқ тизимига халқаро стандартларни жорий қилиш орқали судья ва адвокатларнинг мустақиллигини таъминлаш Ҳаракатлар стратегиясининг асосий вазифаларидан бири этиб белгиланган.\nБу борада муайян натижаларга эришилгани халқаро экспертлар томонидан эътироф этилмоқда. Д. Гарсия-Саяннинг таъкидлашича, ана шу туб янгиланишларнинг моҳияти, жумладан, судьяларнинг мустақил қарор қабул қилишига халал берадиган сиёсий таъсирларни камайтиришга қаратилганида яққол намоён бўлмоқда.\nМўътабар меҳмон ўз ташрифи давомида мамлакатимиз суд-ҳуқуқ тизимини ислоҳ қилиш, судлар мустақиллигини таъминлаш, одил судлов тамойилларини қарор топтириш борасида Ўзбекистонда қисқа фурсатда эришилган бир қатор ижобий ўзгаришларга эътибор қаратди.\nБМТ Махсус маърузачиси бир ҳафта давомида мамлакатимиздаги давлат ташкилотлари, вазирлик ва муассасалар раҳбарлари, фуқаролик жамияти институтлари фаоллари, судьялар, прокурорлар, адвокатлар, талаба-ёшлар билан қарийб 40 та учрашув ўтказди.\nШундай қилиб, нуфузли халқаро ташкилот мартабали экспертининг бугунги маърузаси расмий ташриф давомида бирламчи ва ишончли манбалардан олинган маълумотлар асосида тайёрланганини таъкидлаш лозим.\nИслоҳотларимизнинг халқаро эътирофи\nБМТ махсус маърузачиси Инсон ҳуқуқлари кенгаши сессиясида давлатимиз раҳбари ташаббуси ва бевосита раҳбарлигида мамлакат одил судлов тизимида амалга оширилаётган шиддатли ислоҳотларга холис баҳо берди.\nД. Гарсия-Саяннинг маърузасида бугунги кунда Ўзбекистонда суд ҳокимияти мустақиллигини мустаҳкамлаш ва ҳуқуқшуносларнинг ўз касбий фаолиятини янада эркин бажаришини таъминлаш борасида бир қатор амалий натижаларга эришилгани ижобий баҳоланди.\nБу ўринда суд тизими қайта тузилгани, хусусан, Судьялар олий кенгаши ташкил этилгани ҳақида сўз бормоқда. Бундан ташқари судьялик лавозимларига номзодларни танлаш ва тайинлашнинг янги тартиб-таомиллари жорий этилгани ҳамда судьялар алмаштирилмаслиги кафолатларини мустаҳкамлаш бўйича амалий чоралар кўрилганига алоҳида эътибор қаратилди.\nБМТ махсус маърузачиси ушбу амалий чора-тадбирларни том маънода мустақил ва холис одил судлов тизимини барпо этиш йўлидаги дастлабки ижобий қадамлар дея қайд этди.\nБиз, шунингдек, Д. Гарсия-Саяннинг «Суд ҳокимияти давлат ҳокимиятининг бошқа тармоқларидан ҳақиқатан ҳам, мустақил бўлишига эришиш ҳамда судьялар, прокурорлар ва адвокатлар ўз касбий фаолиятини ҳеч қандай асоссиз аралашувлар ва босимларсиз амалга оширишларини таъминлаш учун ҳали жуда кўп ишлар қилиш керак» деган нуқтаи назарини қўллаб-қувватлаймиз.\nБундан ташқари, биз унинг «Суд тизими ислоҳоти судларнинг мустақиллиги ва холислигини мустаҳкамлашга йўналтирилиши зарур» деган фикрига ҳам тўла қўшиламиз.\nМахсус маърузачи тавсияларининг аҳамияти\nД. Гарсия-Саян маърузаси якунида Ўзбекистонда судьялар ва прокурорлар мустақиллигини янада мустаҳкамлаш ҳамда ҳуқуқшунослар ўз касбий фаолиятини эркин амалга оширишларини таъминлашга қаратилган бир қатор тавсиялар ҳам берди.\nЖамиятимиз ҳам, жаҳон жамоатчилиги ҳам бир масалада якдил ҳамда ҳамжиҳат, деб ўйлайман. Яъни мамлакат суд тизимининг том маънода мустақиллиги ва одил судлов эркинлигини таъминлаш соҳасида Ўзбекистон Президенти бошлаб берган демократик ислоҳотларнинг қайтмаслигини таъминлаш зарур.\nБу ўз навбатида, мазкур соҳада янги, янада муҳим вазифаларни бажаришни тақозо этади. БМТ махсус маърузачиси айни шу ҳақида фикр юритар экан, мамлакатимиз суд-ҳуқуқ тизимини такомиллаштириш истиқболларига оид:\nбиринчидан, суд ҳокимиятининг том маънодаги мустақиллигини таъминлаш;\nиккинчидан, адвокатларнинг мақоми ва мустақиллигини мустаҳкамлаш;\nучинчидан, барчанинг одил судлов имкониятлари ва малакали юридик ёрдамдан эркин фойдаланиши учун зарур шароитлар яратишга доир муҳим амалий таклиф ҳамда тавсияларини тақдим этди.\nШуни ҳам эътироф этиш керакки, нуфузли халқаро ташкилотнинг катта ваколатларга эга мўътабар вакилининг мамлакатимизга тарихий ташрифи биз учун, таъбир жоиз бўлса, компас вазифасини ўтади. Яъни биз суд-ҳуқуқ тизимида тўғри ва асосли йўналишда — халқаро стандартлар ҳамда илғор хорижий тажрибага мос ҳолда изчил ислоҳотларни амалга ошираётганимизни текшириб, аниқлаб, бунга яна бир бор амин бўлиб олдик.\nШу маънода Д. Гарсия-Саяннинг малакали тавсиялари шиддатли ислоҳотларимизни ҳам ҳуқуқий, ҳам амалий жиҳатдан халқаро андозаларга тўлиқ уйғунлаштириб боришимизда улкан аҳамият касб этади. Бу тавсиялар ўз мазмун-моҳиятига кўра, Ўзбекистонда изчиллик билан амалга оширилаётган Ҳаракатлар стратегиясига ҳар томонлама уйғун ва мутаносибдир.\nОдил судлов сифатини ошириш — давр талаби\nБМТ махсус маърузачиси ўз тавсияларига Ўзбекистонда амал қилинаётганини Инсон ҳуқуқлари кенгаши минбарида туриб, шахсан эътироф этди.\nД. Гарсия-Саян тавсияларининг аксарияти мамлакатимиз томонидан ўтган қисқа даврда бажарилган бўлса, қолган қисми ҳам изчиллик билан амалга оширилмоқда. Шундай экан, бу борада эришилган натижалар хусусида мухтасар тўхталиш мақсадга мувофиқдир.\nАслида ҳам, Ўзбекистон БМТ махсус маърузачисининг тавсияларини амалга оширишга устувор аҳамият бермоқда. Суд ҳокимиятининг мустақиллигини таъминлаш ва одил судлов сифатини ошириш масалалари давлат раҳбарининг 3 та маърузасида алоҳида таъкидлангани буни яққол тасдиқлайди.\nБу ўринда Президентимизнинг Конституция қабул қилинганининг 27 йиллигига бағишлаб 2019 йил декабрида ўтказилган тантанали маросимдаги маърузаси, 2020 йил январида Олий Мажлисга тақдим этган Мурожаатномаси ва жорий йил 30 июнда судьялар корпуси билан учрашувда сўзлаган нутқи кўзда тутилмоқда.\nБарқарор ривожланиш соҳасида 2030 йилгача даврга белгиланган Кун тартибининг 16-сонли Мақсадига эришиш доирасида кейинги уч йилда Ўзбекистон Президенти томонидан суд тизимининг устувор масалаларига тааллуқли 20 дан ортиқ қонун, фармон ва қарорлар имзоланди.\nҲаракатлар стратегиясини 2020 йил — «Илм-маърифат ва рақамли иқтисодиётни ривожлантириш йили»да амалга ошириш бўйича Давлат дастурида қонун устуворлигини таъминлаш ва суд-ҳуқуқ тизимини янада ислоҳ этиш соҳасида бир қанча қонунлар лойиҳалари ишлаб чиқилиши белгиланган. Янги таҳрирда «Судлар тўғрисида»ги қонун қабул қилиниши, судьялар ҳамжамияти органлари фаолиятини тартибга соладиган қонун лойиҳалари шулар жумласидандир.\nАйни вақтда бешта янги Кодекс, яъни Жиноят, Жиноят-процессуал ва Жиноят-ижроия, Фуқаролик ва Маъмурий жавобгарлик кодексларини тайёрлаш бўйича изчил иш олиб борилмоқда. Энг муҳими, суд тизимини илғор тажрибалар ва халқаро стандартлар асосида, «Бир суд — бир инстанция» принципи бўйича такомиллаштиришга қаратилган янгиланишлар амалга оширилмоқда.\nМамлакатимизда БМТ шартномавий қўмиталари ва устав органлари, биринчи навбатда, Инсон ҳуқуқлари кенгаши тавсиялари ва қарорларини кўриб чиқиш бўйича давлат органларининг ҳамкорликдаги фаолияти тартиби тўғрисидаги Низом тасдиқланди.\nАммо судьялар, умуман, юристларнинг халқаро ҳуқуқ соҳаси бўйича билими пастлиги энг катта муаммолардан эканини афсус билан тан олишга мажбурмиз. Шу маънода Инсон ҳуқуқлари бўйича миллий марказ Омбудсман ва Тошкент давлат юридик университети билан бирга «Инсон қадр-қиммати — энг олий қадрият» махсус ўқув модулини ишлаб чиқди.\nСудьялар олий мактабида эса, «Инсон ҳуқуқлари ва халқаро ҳуқуқ» кафедрасини очишга ҳозирлик кўрилмоқда. Зеро, инсон ҳуқуқларини ўқитиш бу — нафақат халқаро мажбуриятларни бажариш, балки демократик, инсонпарвар ва халқпарвар суд-ҳуқуқ тизимини ривожлантиришнинг энг муҳим шартларидан биридир.\nЎзбекистонда юридик таълим имкониятларини кенгайтириш бўйича барча зарур чоралар кўрилмоқда. Президентимизнинг 2020 йил 29 апрелда қабул қилинган «Ўзбекистон Республикасида юридик таълим ва фанни тубдан такомиллаштириш бўйича қўшимча чора-тадбирлар тўғрисида»ги Фармонида, жумладан, адвокатура учун кадрлар тайёрлашни ривожлантириш йўналиши белгилаб берилган. Шу асосда Самарқанд, Наманган ва Термиз давлат университетларида ҳуқуқшунослик факультетлари очилди.\nМамлакатимизда БМТнинг Инсон ҳуқуқлари соҳасида таълим ва малака тўғрисидаги декларацияси қоидаларини амалга ошириш бўйича Миллий ҳаракатлар дастури ишлаб чиқилган. Айни вақтда бу Дастур изчиллик билан ҳаётга татбиқ этилмоқда.\nИнсон ҳуқуқлари бўйича Ўзбекистон Республикаси Миллий маркази доимий равишда судьялар, прокурорлар ва адвокатлар билан одил судлов соҳасидаги халқаро стандартларни миллий амалиётга имплементация қилиш масалалари бўйича турли тадбирлар — семинар ва тренинглар, учрашув ва мунозаралар ўтказиб келмоқда.\nАйни пайтда «Конституциявий суд тўғрисида»ги қонуннинг янги таҳрири тайёрланди. Унда Инсон ҳуқуқлари бўйича миллий марказ, Бизнес-омбудсман ва Болалар омбудсманининг мазкур судга мурожаат қилиш ҳуқуқига эгалиги назарда тутилмоқда. Фуқароларнинг конституциявий шикоят қилиш институти ҳам татбиқ этилмоқда.\nМиллий стратегия — БМТ сессиясининг расмий ҳужжати мақомида\nПрезидентимизнинг 2020 йил 22 июндаги Фармони билан Инсон ҳуқуқлари бўйича Ўзбекистон Республикаси Миллий стратегияси тасдиқлангани мамлакатда амалга оширилаётган ҳуқуқий ислоҳотларнинг ва инсон ҳуқуқларини ҳимоя қилиш институционал механизмларини яратишнинг муҳим босқичи ҳисобланади.\nЯқинда Инсон ҳуқуқлари бўйича Ўзбекистон Республикаси Миллий стратегиясини тасдиқлаш тўғрисидаги маълумотлар БМТнинг олтита тилида нашр этилгани ва Бош Ассамблеянинг 74-сессияси расмий ҳужжати сифатида тарқатилгани бежиз эмас. Миллий стратегия Вена декларацияси ва Ҳаракатлар дастури асосида ишлаб чиқилган бўлиб, унда БМТ Инсон ҳуқуқлари бўйича олий комиссари Бошқармаси, ЕХҲТнинг Демократик институтлар ва инсон ҳуқуқлари бўйича бюроси ҳамда халқаро экспертлар тавсиялари ҳисобга олинган.\nИнсон ҳуқуқлари бўйича Ўзбекистон Республикаси Миллий стратегиясида, жумладан, қуйидаги чора-тадбирлар кўзда тутилган:\n– судлар ва ҳуқуқни муҳофаза қилувчи органлар фаолиятида умумэътироф этилган принциплар ҳамда халқаро ҳуқуқ ва Ўзбекистон Республикаси қўшилган халқаро шартномалар нормаларининг кенг қўлланишини таъминлайдиган самарали механизм яратиш;\n– «Хабеас корпус» институтини янада такомиллаштириш орқали судларнинг мустақиллиги ва холислигини ҳамда инсон ҳуқуқлари, эркинликлари ва қонуний манфаатларини таъминлаш соҳасида суд ҳокимиятининг ролини тубдан ошириш мақсадида судьялар ҳамжамияти органлари фаолиятининг ҳуқуқий асосларини шакллантириш;\n– суд жараёнларида тенглик ва тортишув принципларини татбиқ этиш, адвокатурани ҳуқуқни ҳимоя қилувчи мустақил ва ишончли институтга айлантириш, профессионал юридик ёрдам сифати ва адвокат касби нуфузини ошириш, инсон ҳуқуқлари соҳасига ихтисослашган юристлар тайёрлаш тизимини такомиллаштириш;\n– прокуратура органлари фаолиятини халқаро стандартлар талабларига мувофиқлаштириш, прокуратура органларининг фаолияти шаффофлигини ва жамият олдида ҳисобдорлигини таъминлаш, прокуратура бошқарув тизимида коллегиал органлар ролини кучайтириш.\nАдвокатура — одил судловнинг ажралмас қисми\nБМТ Махсус маърузачиси тавсиялари орасида Ўзбекистонда адвокатлар сонини оширишга доир таклиф ҳам бор. Д. Гарсия-Саяннинг фикрича, бу борада зарур ҳуқуқий-ташкилий ишларни амалга ошириш билан бир қаторда, ёш ҳуқуқшуносларни ушбу касбга қизиқтириш учун тарғибот ишларини кучайтириш ҳам муҳим аҳамият касб этади.\nЎтган даврда юртимизда адвокатларнинг инсон ҳуқуқлари ва эркинликларини таъминлашдаги ваколатлари кенгайтирилди. Жумладан, адвокатларга низоларни судгача ҳал этиш ва томонларни яраштириш юзасидан амалий чоралар кўриш, шунингдек, ҳакамлик судьялари сифатида иш олиб бориш ҳуқуқи берилди.\nАдвокатлик фаолиятини бошлаши учун ёш мутахассислардан 2 йил юридик стаж талаб этиш бекор қилиниб, талабаликдан адвокат ёрдамчиси сифатида амалиёт ўташ тартиби жорий этилмоқда. Юридик олий ўқув юртларида «адвокатлик фаолияти» мутахассислиги бўйича магистрлар тайёрлаш йўлга қўйилмоқда.\nДавлат ҳисобидан юридик ёрдам кўрсатадиган адвокатларни электрон танлаш тизими ишга туширилаяпти. Бундан ташқари ўта оғир жиноятда айбланаётган шахсларнинг иши бўйича, шунингдек, қамоққа олиш ёки уй қамоғи тарзидаги эҳтиёт чорасини қўллаш масаласи кўриб чиқилаётган ҳолатларда ҳам адвокат иштирокининг мажбурийлиги белгилаб қўйилади.\nАдвокатлик фаолияти жозибадорлигини ошириш, бу касб эгаларининг ҳимояси ва кафолатини кучайтириш бўйича қонун ҳужжатлари пакети ишлаб чиқилиб, кенг муҳокама учун эълон қилинади. Бу ўринда аввало «Адвокатура институтини ривожлантириш концепцияси»нинг лойиҳаси тайёрланганига эътибор қаратиш даркор.\nУшбу лойиҳада адвокатларнинг ҳуқуқий мақомини халқаро стандартларга мувофиқ такомиллаштириш бўйича аниқ чора-тадбирлар назарда тутилган.\nЯнги «Адвокатура ва адвокатлик фаолияти тўғрисида»ги ҳамда «Бепул юридик ёрдам тўғрисида»ги қонунлар қабул қилиниши ҳам режалаштирилган.\nҲозирги вақтда мамлакатимизда БМТ махсус маърузачиси тавсияларини амалга ошириш бўйича Миллий ҳаракат режаси («Йўл харитаси») лойиҳаси тайёрланмоқда. Олий Мажлис палаталари томонидан тузиладиган инсон ҳуқуқларига доир халқаро мажбуриятларга амал қилиш бўйича Парламент комиссияси мазкур тавсиялар ижроси устидан парламент мониторингини амалга оширади.


Статистика: Йил бошидан буён солиқдан Ўзбекистон...\nТизимни ислоҳ қилиш ва илғор халқаро тажриба амалиётини қўллаш мамлакатимиз солиқ тизимининг шаффоф ва адолатли бўлишини таъминлаб бермоқда, дейилади Ўзбекистон Республикаси ДСҚ матбуот хизмати томонидан маълум қилинган ҳисоботда.\nЖорий йилнинг биринчи кварталида бюджетга солиқ тушуми 18,4 трлн сўмни ташкил этди. Бу кўрсаткич ўтган йилнинг биринчи кварталига нисбатан 1,7 марта кўпроқдир.\nЖисмоний ва юридик шахслардан тушадиган солиқ қиймати якунлари яна шуни кўрсатиб турибдики, фуқаролар қонунга кўпроқ амал қила бошладилар. Шу билан бирга тадбиркорлар ҳам соядан чиқмоқда.\nМасалан, жорий йилнинг биринчи чорагида қўшимча қиймат солиғи бўйича тушум кўрсаткичи икки баробарга ошди. ЯСТ тўловчилар салмоғи эса 5 баробар ошди. Бу эса 35 минг тадбиркорлик субъекти демакдир.\nТанланган иқтисодий йўлнинг тўғрилигини кўрсатиб берадиган асосий индикатор эса даромад солиғи кўрсаткичидир. Ўтган йилнинг айни вақтдаги кўрсаткичига нисбатан жорий йилнинг биринчи чораги давомида даромад солиғи бўйича тушум 2,6 баробарга ошди. Ушбу солиқ турини тўлайдиган тадбиркорлар сони эса 5 баробар ошди ва 32 минглик кўрсаткичдан ўтиб кетди.\nШу билан бирга ўтган уч ой давомида 49,7 минг юридик шахслар сув солиғини тўлади, бу эса ўтган йилдаги кўрсаткичга нисбатан 14,4 баробар кўп демакдир.\nЕр солиғини тўлайдиганлар 5,8 баробарга кўпайиб, 75 минг юридик шахсни ташкил этди.\nЖорий йилдан эътиборан жисмоний шахсларнинг даромад солиғига 12 фоизлик ягона ставка қўйилгани иш ўринларини легаллаштиришда қўшимча рағбат бўлиб хизмат қилмоқда.\nЭндиликда солиқ қиймати камайгандан сўнг ташкилотларда жисмоний шахсларнинг иш ҳақини тўлаш фондида 169 миллиард сўм маблағ қолмоқда. Аввал бюджетга тушган 1,7 трлн сўм эса ишчилар ихтиёрида қолади.\nУмуман олганда квартал давомида даромад солиғи тўлаётган жисмоний шахслар 4,8 миллионга етди. Яъни, ўтган йилнинг шу вақтига нисбатан 10 фоизга, 450 мингга ортган.\nСолиқ солиш тизимининг янги концепцияси шаффофлик ва адолат принципларига асосланган бўлиб, барчага тенг шароит яратишга олиб келади. Бу эса Давлат бюджетини шакллантиришда барқарорликка хизмат қилади. Бу борадаги дастлабки кўрсаткични юқорида келтирилган рақамлар кўрсатиб турибди.\nЭътиборли томони, бундай ҳисобот биринчи марта кенг жамоатчилик эътиборига ҳавола қилинди.\nЎзбекистон Республикаси ДСҚ матбуот хизмати\nсолиқ бюджет статистика


Ватан « Ўзбекистон Халқ Ҳаракати\n22 September 2018 - 11:06\nРауф Парфи…Ҳар сафар унинг шеърларини ўқиганимда бундан 23 йил аввалги воқеа ёдимга тушади. Ўшанда Педиатрия Олийгоҳининг 2- босқичида ўқирдим. Устозим, шоира Кавсар Турдиева раҳбарлигида “Нишона” ижодкор ёшлар тўгараги фаолият кўрсатар, биз бир гуруҳ ҳаваскорлар унинг фаол аъзоси эдик.\nБир куни “Туркистон” рўзномаси муҳарририятига Рауф Парфи билан учрашувга борадиган бўлдик. Хаяжонимизни айтмайсизми! Адабиётга талпинган одам борки, шоир билан бир бор учрашишга, руҳиятини англашга ва ундан қувват олишга ташна эди.\n..У кишининг хузурида биздан ташқари Дорилфунундан ташриф буюрган бир гуруҳ талабалар ҳам бор экан. Шеърхонлик бошланиб кетди….\nБизга ҳеч навбат тегай демасди. Сабаби, қалами анча чархланиб қолган ижодкорлар, жавдираб ўтирган бўлажак шифокорларни ошкора писанд қилишмагани шундоқ кўриниб турар, бири қўйиб бири тинмай шеър ўқишарди. Қораламаларини кўтариб келган “Нишоначи”ларнинг кайфиятлари тушиб, Рауф ака сўз берганида ҳеч ким ўз ўрнидан туришга журъат этмади. Нимагалигини билмайману, бир вақт у киши мени турғиздиларда , “Қани қизим, шифокор-шоиралардан бир эшитайлик ” деб қолдилар.\nМен ҳам профессионал сатрлар териб келган салкам машҳур шоирлар олдида бир оз ўзимни йўқотиб қўйдим, аммо устознинг кулиб қараб тургани далда бўлиб дафтаримнинг биринчи саҳифасида битилган шеъримни ўқий бошладим:\nШоҳимардон тоғларига чиқиб қара!\nУвайсийнинг аноридек юрагимдан сизиб қара!\nБобурзодам армонида қолиб кетган Андижоним,\nБоғишамол этагига Тож Маҳални чизиб қара!\nШеърнинг қолганини давом эттира олмадим. Рауф ака ўрниларидан туриб қарсак чалиб, ўзигагина хос овози билан атиги бир мисрани қайтардилар:\n“Увайсийнинг аноридек юрагимдан сизиб қара! “\n—Вох—вох—вох! Қани бўлажак адабиётчи, шоир ва журналистлар, шифокорнинг шу мисраларидан кейин ҳам уларга менсимай қарайсизларми?— деса бўладими.\nМана, орадан неча йиллар ўтиб кетди.\nЮрт хақида, она тупроқ ҳақида кўплаб шеър, бадеъ, хикоялар ёздим, аммо Рауф ака завқланиб қарсак чалиб юборган “ВАТАН” имни бошқача яхши кўраман.


Кўп квартирали уйдаги квартирани ижарага олдим. Унинг бекаси билан тўлов суммасини келишдим. Бундан ташқари, мен оилам истеъмол қилган коммунал ресурслар (сув, иссиқлик, газ, электр энергияси) учун тўловларни амалга оширишим керак. Квартирада яшаш учун тўловни 3 ой учун олдиндан тўлаб қўйдим.\nШундан бери квартира бекасини кўрмайман. Бизнинг олдимизга эса деярли ҳар куни ХУМШ ходимлари ва коммунал хизматларни етказиб берувчилар шикоят қилиб келишади. Маълум бўлишича, ушбу квартиранинг қарзи катта экан, биздан уни сўндириб, кейин ушбу суммани яшаш учун тўловдан ушлаб қолишни талаб қиляптилар.\nБундай вазиятда қандай йўл тутиш керак? Кейинчалик бундай вазиятдан қутула оламизми?\n– Квартира соҳибаси қонун ҳужжатлари билан белгиланган турар жойни ижарага бериш тартибини бузганлиги туфайли муаммо вужудга келган. Қоидага кўра ижарага берувчи билан ижарага олувчи ўртасида албатта турар жойни ижарага бериш шартномаси тузилиши ҳамда у нотариал тасдиқланиши керак эди. Агар бу иш қилинмаган бўлса, Маъмурий жавобгарлик тўғрисидаги кодекснинг 1591-моддасига мувофиқ квартира мулкдорига энг кам иш ҳақининг 5 бараваридан 10 бараваригача миқдорда жарима солинади. Шартномада тарафларнинг ҳуқуқ ва мажбуриятлари, шу жумладан коммунал хизматларга тўловлар ва умумий мол-мулкни сақлашга бадалларни тўлаш учун ким жавобгарлиги қайд этилиши керак.\n«Хусусий уй-жой мулкдорларининг ширкатлари тўғрисида»ги Қонуннинг (12.04.2006 йилдаги ЎРҚ-32-сон) 30-моддаси билан белгиланишича, мулкдорнинг ўзига қарашли жойдан фойдаланмаслиги ёхуд умумий мол-мулкдан фойдаланишдан воз кечиши уни умумий харажатларда тўлиқ ёки қисман иштирок этишдан озод қилмайди. Жой мулкдори ўзининг умумий харажатлардаги иштироки бўйича мажбуриятини ижара (аренда) шартномаси асосида жойни ижарага (арендага) олувчига ўтказиши мумкин. Квартира мулкдори мажбурий бадаллар ва тўловларни тўлаш бўйича мажбуриятлар ижарага олувчига ўтказилганлиги тўғрисида ширкатни хабардор қилиши шарт. Агар бу иш қилинмаган бўлса, бадаллар киритиш ва коммунал хизматлар учун тўловларни тўлаш, шу жумладан уларга доир мавжуд қарзни сўндириш учун бутун жавобгарлик квартира мулкдорининг зиммасида бўлади.\nПрочитано: 6397 раз(а)\n2014-08-29 21:05:40, Гость_МДТ:\nРахмат, бу савол ва жавоблар кўпроқ бўлса дейман. Муттахамларга алданиб қолмаслик учун давлат шу томондан алданиб қолганларга ёрдам берса, масалан арендага берган шахсни топишга давлатни қурби етади, арендага олувчи билмаган бўлса шунга давлат муттахамни топишга ёрдам берсин, кўмаклашсин, ана ўшанда фуқарони хуқуқини ҳимоя қилган бўлади. .


Каримовлар оиласидаги можаролар: Марям Тилляева оила сирини очди | Qalampir.uz\nЖамият\t18 Январь 15:46 99084\nЎзбекистон Республикаси Биринчи Президенти Ислом Каримовнинг набираси Марям Тилляева онаси Лола Каримова-Тилляева унга Гулнора Каримованинг оиласи билан мулоқот қилишни тақиқлаганини айтди. Бу ҳақда у Instagram’даги жонли мулоқот вақтида айтиб ўтди.\nМарям Тилляеванинг сўзларига кўра, у ва Гулнора Каримованинг қизи Имон 23 ёшда. Имон ундан тахминан 6-7 ойлик катта.\n“Биз бобомникига келганда бирга вақт ўтказардик. Биз оналаримиз гаплашишни тўхтатмагунча яхши дўст бўлганмиз. Улар гаплашишни тўхтатгач, бизга, менга тақиқлашди. Имонга ҳам тушунтиришди. Аммо бу менга алам қилди, чунки опам бор, лекин у ҳақда ҳеч нарса билмайман”, дейди Марям Тилляева.\nУ сўзида давом этиб, Instagram пайдо бўлгач, уни кузата бошлаган. Бу унга жуда қизиқарли бўлган.\nАввалроқ, Ислом Каримовнинг икки набираси 8 йил деганда тасодифан учрашиб қолгани ҳақида хабар берган эдик. Шундан сўнг улар биргаликда Самарқандда дафн этилган бобоси қабрини зиёрат қилганди.\nХабарингиз бор, 2013 йилда Гулнора Каримова ва унга алоқадор ширкатлар билан боғлиқ муаммолар бошлангандан сўнг Гулнора Каримова ва унинг қизи ҳеч қаерда кўриниш бермади. Ҳатто, Президент Каримовнинг дафн маросими ҳам уларсиз ўтди. Халқаро даражадаги қабул маросимида оила номидан Ислом Каримовнинг рафиқаси Татьяна Каримова ва қизи Лола Каримова иштирок этди.\nБиринчи Президент Ислом Каримовнинг ўлимидан бир йил ўтиб, Имон Каримова ҳам оила аъзоси сифатида 31 август куни Оқсарой мажмуасида ўтказилган хотира маросимида холаси Лола Каримова-Тилляева билан иштирок этди. Унинг акаси Ислом Каримов эса онаси ҳибслангандан кейин Тошкентда кўриниш бермаган.\n2018 йилнинг октябрь ойига келиб, Имон Каримова ижтимоий тармоқлар орқали “Холангиз билан алоқангиз борми?”, дея йўлланган саволга, қўл силтаб жавоб бериб, муносабатлари узилганини ошкор қилган эди.\n2016 йилда Гулнора Каримованинг ўғли Ислом Каримов BBC’га интервью бериб, онаси ва холасининг муносабатлари ҳали анча йиллар аввал бузилганини айтиб, бунда бобосини айблаганди.\nГулнора Каримова ҳибслангач, унинг ўғли ва қизи Лондонга кўчиб ўтди. Бу орада Имон бир неча бор Ўзбекистонга келди. 2020 йилда бувиси Татьяна Каримова билан ҳам учрашиб, бобосининг Оқсарой қароргоҳидаги кабинетида бўлди. Ислом эса Ўзбекистонга қадам босмади ва Лондонда уйланди. Куни кеча у фарзандли бўлганини эълон қилди. 50 ёшни қаршилаш арафасида турган Гулнора Каримова эса ҳамон қамоқда қолмоқда.\n2016 йилдан кейин Лола Каримова турмуш ўртоғи ва фарзандлари билан АҚШга кўчиб ўтди. У АҚШдан туриб “Сен ёлғиз эмассан” хайрия жамғармаси ва Ислом Каримов номидаги Республика жамоат фондини юритмоқда. Шунингдек, “The harmonist” атторлик моллари брендига ҳам асос солган.\nЛола Каримованинг қизи Марям Тилляева ўтган йилнинг ўрталаридан бошлаш жамоатчилик оғзига тушган. У россиялик блогер Амиран Сардаровга турмушга чиқди. Айни вақтда Москвага кўчиб ўтган. Бундан бир неча ой аввал ижтимоий тармоқларда унинг номақбул кўринишдаги сурати пайдо бўлди. Буни жамоатчилик фаоллари бобосининг хотирасига ҳурматсизлик сифатида баҳолади. Лола Каримова эса қизининг хатти-ҳаракатларини Ислом Каримовнинг президентлик фаолияти ва ғоялари билан боғламасликни сўради.\nНабира куёв Амиран Сардаровнинг маълум қилишича, айни вақтда қайнота-қайнонаси улар билан алоқани узган. Улар Марямнинг куёв борасидаги танловига бош-бошидан қарши чиққан.\nГулнора Каримова Лола Тилляева\n19 Май 11:12 46764\n18 Май 22:13 30646\n17 Май 22:31 30092\n18 Май 16:28 26409\n17 Май 12:46 24065


Ўзбекистон миллий терма жамоаси дарвозабонлар мураббийи Денис Иванков Италияда малака оширди — Ўзбекистон футбол ассоциацияси расмий сайти.\nЎзбекистоннинг турли ёшдаги терма жамоалари мураббийлари доимий равишда ўз малакаларини оширишга катта аҳамият қаратиб, бу борада футболи ривожланган мамлакатлар жамоалари тажрибасидан кенг фойдаланишга ҳаракат қилиб келишмоқда.\nЖумладан, Ўзбекистон миллий терма жамоаси дарвозабонлар мураббийи Денис Иванков Италиянинг "Интер" жамоасида малака ошириб қайтди. Миллий терма жамоамиз бош мураббийи Эктор Купер ўз вақтида "Интер" жамоасида бош мураббий сифатида иш олиб борганидан хабарингиз бор. Денис Иванковнинг "нерадзуррилар" сафида малака оширишида Эктор Купернинг ҳам ҳиссаси катта бўлганини алоҳида таъкидлаш керак.\nТерма жамоамизнинг дарвозабонлари устози малака ошириш давомида "Интер" клубида олиб бориладиган машғулотлар билан яқиндан танишди ҳамда италиялик мутахассисларнинг иш услубини ўрганди. Бундан ташқари, "Интер" жамоаси иштирокидаги ўйинларни бевосита стадиондан томоша қилди.\nШунингдек, Денис Иванков Украинанинг "Динамо" клуби таклифига кўра, Киев шаҳрида ҳам бўлиб, у ерда ҳам малака оширди. "Динамо" клубида малакат ошириш жараёнида терма жамоамизнинг собиқ футболчиси, айни пайтда клубда ёрдамчи мураббий сифатида иш олиб бораётган Максим Шацкихнинг ҳиссаси катта бўлди.\nДенис Иванков Киевдаги машғулотларни кузатиш жараёнида ҳам ўзи учун кўплаб керакли маълумотлар ва тажрибаларга эга бўлди.